



«Oι μοναδικοί φίλοι μας τα ζώα. Μαθαίνω να τα προστατεύω και να υιοθετώ υπεύθυνα»

Οδηγός Εκπαιδευτικού

Αθήνα 2024

Εισαγωγικό σημείωμα

Το Βιωματικό εργαστήρι για μαθητές και μαθήτριες της Β’ Γυμνασίου με τίτλο «**Οι μοναδικοί φίλοι μας τα ζώα. Μαθαίνω να τα προστατεύω και να υιοθετώ υπεύθυνα**», είναι σχεδιασμένο για τα εργαστήρια δεξιοτήτων και συγκεκριμένα για την ενότητα «Φροντίζω το Περιβάλλον», στο πλαίσιο της μη τυπικής εκπαίδευσης.  
Η προστασία των ζώων αποτελεί μια ηθική υποχρέωση του ανθρώπου και δείκτη για το επίπεδο του πολιτισμού μας. Η μεταχείριση της ανθρωπότητας προς τα ζώα μέσα στον ρου της ιστορίας σημειώνει μία σταδιακή αλλά αξιοσημείωτη τάση προς εξισορρόπηση και αποκατάσταση των αδικιών που έχουν αυτά υποστεί. Από την αρχική θεώρηση τους ως απλοί πόροι-μέσα προορισμένα να εξυπηρετούν τον άνθρωπο, τα ζώα έχουν σταδιακά αναγνωριστεί ως αισθανόμενα όντα που αξίζουν προστασία και σεβασμό. Αυτό το ταξίδι προς την αναγνώριση των δικαιωμάτων των ζώων αποτελεί απόδειξη της αυξανόμενης ενσυναίσθησης και της ηθικής προόδου της κοινωνίας. Οι ρίζες των δικαιωμάτων των ζώων μπορούν να αναχθούν σε αρχαίους πολιτισμούς όπως η Αίγυπτος και η Ινδία, όπου τιμούσαν και προστάτευαν ορισμένα ζώα. Στην αρχαία Αίγυπτο, για παράδειγμα, η θεά Μπαστέτ (Bastet) αποτελούσε σύμβολο προστασίας και λατρείας των αιλουροειδών, τονίζοντας τη σημασία της καλής διαβίωσης τους. Ομοίως, η αρχή της «μη βίας» (Αhimsa) στις ινδικές θρησκείες όπως ο Ινδουισμός, ο Βουδισμός και ο Τζαϊνισμός, υποστήριζε μεταξύ άλλων την ηθική μεταχείριση όλων των ζωντανών πλασμάτων.

Η περίοδος του Διαφωτισμού (17ος και 18ο αιώνας) πυροδότησε νέες φιλοσοφικές συζητήσεις για τα ανθρώπινα δικαιώματα. Ως αποτέλεσμα αυτού υπήρξε η έναρξη συζητήσεων και φιλοσοφικών αντιπαραθέσεων μεταξύ σπουδαίων διανοητών σχετικά με το αν τα ζώα πρέπει να απολαμβάνουν συγκεκριμένα δικαιώματα ή όχι. Άνθρωποι του πνεύματος με σημαντική επιρροή όπως ο Ρενέ Ντεκάρτ (René Descartes) και ο Ιμμάνουελ Καντ (Immanuel Kant) υποστήριξαν ότι τα ζώα ήταν απλές «μηχανές» χωρίς συνείδηση, αντίληψη που διαιώνισε την πεποίθηση περί «ανθρώπινης ανωτερότητας» έναντι όλων των υπόλοιπων έμβιων όντων. Ωστόσο, εμφανίστηκε ένα αντί-κίνημα, με επικεφαλής τους Τζέρεμι Μπένθαμ (Jeremy Bentham) και Πίτερ Σίνγκερ (Peter Singer), οι οποίοι αμφισβήτησαν αυτές τις απόψεις και υποστήριξαν πως τα ζώα είναι και πρέπει να αποτελούν φορείς δικαιωμάτων.

Στα μέσα του 19ου αιώνα «γεννήθηκαν» τα πρώτα οργανωμένα κινήματα για την προστασία των ζώων τόσο στην Ευρώπη όσο και τη Βόρεια Αμερική. Ιδρύθηκαν οργανισμοί όπως η Βασιλική Εταιρεία για την Πρόληψη της Κακοποίησης των Ζώων (Royal Society for the Prevention of Cruelty to Animals -RSPCA) και η Αμερικανική Εταιρεία για την Πρόληψη της Κακοποίησης των Ζώων (American Society for the Prevention of Cruelty to Animals-ASPCA), οι οποίοι εστιάζουν κυρίως στην πρόληψη της κακοποίησης και της σκληρότητας κατά των ζώων. Οι προσπάθειες τους όμως άνοιξαν το δρόμο για τη θέσπιση νόμων για την προστασία των ζώων και τη γενικότερη βελτίωση του τρόπου αντιμετώπισης τους.

Ο 20ός αιώνας έφερε σημαντικά ορόσημα στο κίνημα για τα δικαιώματα των ζώων. Το 1975, η Αυστραλία έγινε η πρώτη χώρα που αναγνώρισε τα δικαιώματα των ζώων στη νομοθεσία της. Η έννοια της "απελευθέρωσης των ζώων" απέκτησε δυναμική μέσω του ομώνυμου πρωτοποριακού βιβλίου του Peter Singer, που δημοσιεύτηκε το 1975. Η ίδρυση της οργάνωσης "Άνθρωποι για την Ηθική Μεταχείριση των Ζώων" (PETA) το 1980 αποτέλεσε σημείο καμπής, φέρνοντας το ζήτημα των δικαιωμάτων των ζώων στο προσκήνιο του δημόσιου ενδιαφέροντος.

Τα τελευταία χρόνια, το κίνημα για τα δικαιώματα των ζώων έχει επεκτείνει την στοχοθεσία του και ασχολείται με ευρύτερα ζητήματα, όπως η εργοστασιακή κτηνοτροφία, τα πειράματα σε ζώα και η χρήση των ζώων για ψυχαγωγικούς σκοπούς. Οι προσπάθειες ευαισθητοποίησης και προώθησης ηθικών και δίκαιων για τα ζώα επιλογών, έχουν αποκτήσει δυναμική μέσω εκστρατειών στα μέσα κοινωνικής δικτύωσης, ντοκιμαντέρ καθώς και του όλο και αναπτυσσόμενου ακτιβισμού. Με την αυξανόμενη αναγνώριση των ζώων ως αισθανόμενων όντων, σημειώνεται μια παγκόσμια στροφή προς την συνειδητοποίηση ύπαρξης ισχυρότερης νομικής προστασίας.

Στο πλαίσιο αυτό και στην όλο και αυξανόμενη ευαισθητοποίηση για το θέμα των δικαιωμάτων των ζώων, υπογράφηκε στο Παρίσι, στις 15 Οκτωβρίου 1978, η Οικουμενική Διακήρυξη για τα Δικαιώματα των Ζώων (Universal Declaration of Animals Rights). Το κείμενο της Διακήρυξης καθιστά σαφές ότι όλα τα ζωντανά όντα έχουν φυσικά και συγκεκριμένα δικαιώματα. Η περιφρόνηση των δικαιωμάτων αυτών, πέραν του ότι είναι επιζήμια για τη φύση, «δίνει» επιπλέον στους ανθρώπους το «δικαίωμα» να διαπράττουν εγκλήματα κατά των ζώων, να τα εκμεταλλεύονται και να τους ασκούν κάθε είδους βία, ψυχική και σωματική. Έτσι, λοιπόν, κρίνεται ως απαραίτητη προϋπόθεση ο σεβασμός των ζώων από τους ανθρώπους να είναι αντίστοιχος με τον σεβασμό που διέπει τις ανθρώπινες σχέσεις.

Στις μέρες μας βρισκόμαστε αντιμέτωποι με μια σπουδαία πρόκληση. Πρέπει να προσδιορίσουμε ξανά τη σχέση μας με τα ζώα. Η προστασία και ο σεβασμός των δικαιωμάτων αλλά και της ευζωίας τους μπορούν και πρέπει να αποτελέσουν δείκτη για το επίπεδο του πολιτισμού μας. Δεν μπορούμε να στεκόμαστε αμέτοχοι στην βίαιη και μη ηθικά αποδεκτή μεταχείριση τους. Καθώς συνεχίζουμε να μαθαίνουμε και να κατανοούμε την ευαισθησία και την αξία όλων των έμβιων όντων, το κίνημα για τα δικαιώματα των ζώων θα προχωρήσει αναμφίβολα, επιδιώκοντας έναν κόσμο όπου η συμπόνια και η ισότητα θα επεκτείνονται σε κάθε πλάσμα με το οποίο μοιραζόμαστε αυτόν τον πλανήτη.

Η ευαισθητοποίηση των νέων στα θέματα που αφορούν τα ζώα είναι ουσιαστική για τη δημιουργία μιας κοινωνίας που σέβεται και υπερασπίζεται τα δικαιώματα τους. Ένα εκπαιδευτικό πρόγραμμα σχετικά με την υπεράσπιση των ζώων στα σχολεία θα παρέχει την ευκαιρία στους μαθητές να κατανοήσουν τις ανάγκες και τα δικαιώματα των ζώων, καλλιεργώντας την ενσυναίσθηση και εμπνέοντας την πράξη. Μέσω αυτού του προγράμματος, οι μαθητές αναγνωρίζουν τη σημασία της ορθής μεταχείρισης των ζώων και αναπτύσσουν τον σεβασμό και την αγάπη για όλα τα έμβια όντα.

Κύριος σκοπός του είναι να ευαισθητοποιηθούν αλλά και να κινητοποιηθούν οι μαθητές/-τριες όσον αφορά σύγχρονα περιβαλλοντικά προβλήματα, με επικέντρωση σε αυτά των ζώων συντροφιάς, με οδηγό τη Βιωματική Μάθηση.

Η βιωματική μάθηση αποτελεί διεργασία μέσω εμπειριών που οδηγούν στον στοχασμό και αναστοχασμό της παλαιάς εμπειρίας, τη βίωση νέας εμπειρίας και τελικά στη δράση. (Mary Kalantzis & Bill Cope 2015)

**Αναπτύσσει τη διδασκαλία της σε τέσσερα γνωστικά στάδια** :

1.Βίωμα

2.Νοηματοδότηση

3.Ανάλυση της νέας γνώσης

4.Εφαρμογή

**Προσδοκώμενα μαθησιακά αποτελέσματα (Π.Μ.Α)**

Οι μαθητές και οι μαθήτριες στο τέλος της παρέμβασης να μπορούν επαρκώς:

(Γνώσεις-πληροφορίες) :

* Να αναγνωρίζουν τα προβλήματα που υπάρχουν σε σχέση με τα ζώα.

(Δεξιότητες) :

* Να συναισθάνονται τα προβλήματα αυτά καθώς και την αλόγιστη επέμβαση του ανθρώπου στο ζωικό βασίλειο.

(Στάσεις) :

* Να προβληματίζονται και να δημιουργούν παρεμβάσεις για περιβαλλοντικά ζητήματα και θέματα που αφορούν την ευζωία των ζώων συντροφιάς.

**ΣΤΑΔΙΑ ΥΛΟΠΟΙΗΣΗΣ ΤΟΥ ΠΡΟΓΡΑΜΜΑΤΟΣ**

**1ο Εργαστήριο: Γνωρίζω τους άλλους, μοιράζομαι τις σκέψεις μου, αλληλοεπιδρώ με την ομάδα.**

**1η Δραστηριότητα:** Οι μαθητές/-τριες καλούνται να μπουν σε κύκλο. Ο/Η εκπαιδευτικός ζητά να συστηθούν με το μικρό τους όνομα με τη σειρά που κάθονται. Στη συνέχεια, ζητείται από τον/την κάθε μαθητή/-τρια που συστήνεται να βρει ένα ζώο από το αρχικό του ονόματός του και να το ανακοινώσει στην ολομέλεια. Τέλος, οι μαθητές/-τριες θα πρέπει να θυμηθούν το ζώο του διπλανού τους και να το μιμηθούν (ηχητικά).

**2η Δραστηριότητα**: «Το αγαπημένο μου ζώο»

Οι μαθητές/-τριες σε δεύτερη φάση καλούνται να σκεφτούν το αγαπημένο τους ζώο, να το ανακοινώσουν στην ομάδα και να αιτιολογήσουν την επιλογή τους.

**3η Δραστηριότητα**: «Ανάθεση μικρής εργασίας για το σπίτι»

Ο/Η εκπαιδευτικός ενημερώνει την ολομέλεια πως στην επόμενη συνάντηση θα πρέπει να φέρουν μαζί τους μία φωτογραφία του αγαπημένου τους ζώου καθώς και πληροφορίες για το εν λόγω ζώο.

Το εργαστήριο αποτελείται από τρεις δραστηριότητες μέσω των οποίων επιδιώκεται η γνωριμία και αλληλοεπίδραση με την ομάδα καθώς και μια αρχική τοποθέτηση για το θέμα των ζώων.

**Προσδοκώμενα μαθησιακά αποτελέσματα**

-Να αντιληφθούν, να προσδιορίσουν, να αναγνωρίσουν στοιχεία του εαυτού τους.

-Να ασκηθούν στη συγκέντρωση της προσοχής αναφορικά με το να «ακούν πραγματικά» το άλλο πρόσωπο (ενεργός, προσεκτική ακρόαση).

-Να γνωρίσουν καλύτερα τους συμμαθητές και τις συμμαθήτριες τους, να επικοινωνήσουν και να αλληλεπιδράσουν διαπροσωπικά.

-Να μπορούν να περιγράφουν, να υποστηρίζουν και να εξηγούν έννοιες που αφορούν τις προσωπικές τους επιλογές.

**2ο Εργαστήριο: Το αγαπημένο μου ζώο. Θέλετε να σας μιλήσω γι’αυτό;**

Στο 2ο εργαστήριο-συνάντηση πραγματοποιείται η παρουσίαση της εργασίας που ανατέθηκε (στην πρώτη συνάντηση) και ακολουθεί συζήτηση στην ολομέλεια.

Οι μαθητές και οι μαθήτριες έχουν φέρει στη σχολική αίθουσα μια φωτογραφία με το αγαπημένο τους ζώο και πληροφορίες που έχουν συλλέξει γι’ αυτό (όνομα, είδος-θηλαστικό, πτηνό κ.α., συνθήκες διαβίωσης, τροφή που προτιμά κ.α.). Μιλούν για το ζώο της επιλογής τους, επιχειρηματολογώντας περί αυτής.

Μέσω των δραστηριοτήτων του συγκεκριμένου εργαστηρίου επιχειρείται η αναζήτηση και έκφραση των χαρακτηριστικών των επιλογών των μαθητών/-τριών , η αιτιολόγηση των προσωπικών τους επιλογών, η προσεκτική ακρόαση των άλλων και η γνωριμία με τα χαρακτηριστικά μιας σημαντικά μεγάλης ποικιλίας ζώων.

**Προσδοκώμενα μαθησιακά αποτελέσματα**

- Να διερευνήσουν και να ανακαλύψουν χαρακτηριστικά της προσωπικότητάς τους.

- Να αναγνωρίζουν, να περιγράφουν και να υποστηρίζουν τις επιλογές τους.

-Να αναζητούν πληροφορίες

-Να ασκηθούν στην αυτοδιερεύνηση και την αυτοαποδοχή.

- Να ακούνε προσεκτικά τους/τις άλλους/-ες.

- Να συζητούν εποικοδομητικά.

- Να διερευνήσουν τα διάφορα είδη ζώων, τις συνήθειες τους και τις συνθήκες ζωής τους με επικέντρωση στα ζώα συντροφιάς.

**3ο Εργαστήριο: Αναγνωρίζω τα προβλήματα των ζώων, αναπτύσσω ενσυναίσθηση.**

**1η Δραστηριότητα**: Ο/Η εκπαιδευτικός χωρίζει τα παιδιά σε ομάδες των τεσσάρων/πέντε ατόμων. Τους δείχνει οπτικοακουστικό υλικό (βίντεο, το οποίο φέρνει σε μία πρώτη επαφή τα παιδιά με τις απειλές που δέχονται τα ζώα από την αλόγιστη ανθρώπινη συμπεριφορά).

**2η Δραστηριότητα**: Ο/Η εκπαιδευτικός αφήνει λίγο χρόνο στους μαθητές/-τριες ώστε να συζητήσουν αυτό που είδαν/βίωσαν. Η κάθε ομάδα μετά από συζήτηση καταγράφει τα τρία κυριότερα συναισθήματα/σκέψεις που «γεννήθηκαν» μετά τη θέαση του οπτικοακουστικού υλικού.

**3η Δραστηριότητα**: Στη συνέχεια, επιλέγεται ένας εκπρόσωπος για κάθε ομάδα(αποτελεί απόφαση της ομάδας), ο οποίος θα αναλάβει να παρουσιάσει στην ολομέλεια τα τρία αυτά συναισθήματα/σκέψεις και θα τα αιτιολογήσει.

Το συγκεκριμένο εργαστήριο επιδιώκει την προαγωγή της ομαδικής και συνεργατικής μάθησης μέσω της προβολής οπτικοακουστικού υλικού που φέρνει τους/τις μαθητές/-τριες σε μια πρώτη επαφή με τις απειλές που δέχονται τα ζώα από την αλόγιστη ανθρώπινη συμπεριφορά. Για την υλοποίηση του εργαστηρίου απαιτείται ένας φορητός ηλεκτρονικός υπολογιστής και βιντεοπροβολέας.

**Προσδοκώμενα μαθησιακά αποτελέσματα**

- Να ανακαλούν δεδομένα και πληροφορίες.

- Να αναγνωρίζουν τα προβλήματα που υπάρχουν σε σχέση με τα ζώα και να προβληματίζονται.

- Να συναισθάνονται τα προβλήματα αυτά καθώς και την αλόγιστη επέμβαση του ανθρώπου στο ζωικό βασίλειο.

- Να ταξινομούν πληροφορίες και να εκφράζονται.

- Να αντιληφθούν τη σημασία και το ρόλο της πληροφόρησης σχετικά με τα προβλήματα που αντιμετωπίζουν τα ζώα.

**4ο  Εργαστήριο**: **Ενημερώνομαι, προβληματίζομαι και εκφράζομαι**

**1η Δραστηριότητα** : Ο/Η εκπαιδευτικός δίνει σε κάθε ομάδα ένα άρθρο/κείμενο, το οποίο αναφέρεται στην αλόγιστη ανθρώπινη αντιμετώπιση προς διάφορα είδη ζώων και τις επιπτώσεις που αυτή φέρει, ώστε να το αναγνώσει, να το επεξεργαστεί και να το αναλύσει.

**2η Δραστηριότητα:** Στο συνέχεια και αφού έχει αποφασιστεί μεταξύ της κάθε ομάδας ένας/μια εκπρόσωπος, θα πραγματοποιηθεί στην ολομέλεια η παρουσίαση του κάθε άρθρου/κειμένου καθώς και οι σκέψεις, προβληματισμοί και απόψεις που έχουν αναδειχθεί.

Βασικό θέμα του εργαστηρίου είναι η δημιουργία πλαισίου μάθησης, ώστε να αναλύσουν οι μαθητές /-τριες τη νέα γνώση και να να καταστεί δυνατή η σχέση του βιώματος με τις νέες πληροφορίες.

**Προσδοκώμενα μαθησιακά αποτελέσματα**

- Να εκφράζουν τη γνώμη τους.

- Να διαπραγματεύονται ομοιότητες και τις διαφορές.

- Να διαμορφώνουν προσωπική άποψη και να παίρνουν θέση.

- Να ανακαλούν δεδομένα και πληροφορίες.

- Να προβληματίζονται αναφορικά με την αλόγιστη επέμβαση του ανθρώπου στο ζωικό βασίλειο.

- Να αντιληφθούν τη σημασία της ανάγκης υπεράσπισης των δικαιωμάτων των ζώων

**5ο Εργαστήριο: Διαμαρτύρομαι: Διεξάγω παρέμβαση που εστιάζει στην προάσπιση των δικαιωμάτων των ζώων και στις υποχρεώσεις των ανθρώπων έναντι αυτών**

**1η Δραστηριότητα**: Ο/Η εκπαιδευτικός μοιράζει στους μαθητές/-τριες γραφική ύλη (χαρτόνια, μαρκαδόρους, κόλλα κτλ) και τους ζητείται να δημιουργήσουν αφίσες διαμαρτυρίας αναφορικά με τα προβλήματα των ζώων (αλόγιστη επέμβαση του ανθρώπου στο ζωικό βασίλειο, παραβίαση των δικαιωμάτων τους, κακοποίηση κ.α.). Έχουν πλέον ευαισθητοποιηθεί από τις προηγούμενες φάσεις και καλούνται να αυτοσχεδιάσουν και να αυτενεργήσουν.

**2η Δραστηριότητα**: Δημιουργούν μια «δράση διαμαρτυρίας» που θα γίνει στο σχολείο τους (π.χ αυλή σχολείου ή διάδρομοι σχολείου ή και εκτός σχολείου σε κάποια κοντινή πλατεία), χρησιμοποιώντας το υλικό που έχουν δημιουργήσει.

Στο πέμπτο εργαστήριο, καλούνται οι μαθητές/-τριες να συνδέσουν όλα τα προηγούμενα με το σήμερα, να τα εφαρμόσουν, συσχετίζοντάς τα με την πραγματικότητα που ζουν και τον κόσμο στον οποίο θα ήθελαν να ζήσουν και να σχεδιάσουν δράσεις στο περιβάλλον του σχολείου τους ή έξω από αυτό.

**Προσδοκώμενα μαθησιακά αποτελέσματα**

* Να αναγνωρίζουν τα προβλήματα που υπάρχουν σε σχέση με τα ζώα και να προβληματίζονται.
* Να αναπτύσσουν πρωτοβουλίες για την προάσπιση των δικαιωμάτων των ζώων.
* Να σχεδιάζουν και να οργανώνουν παρεμβάσεις υπεράσπισης των ζώων.
* Να αναγνωρίζουν τα δικαιωμάτων των ζώων και την ευθύνη του ανθρώπου απέναντι τους.
* Να συμμετέχουν ενεργά σε προγράμματα και δράσεις φιλοζωίας.
* Να συμμετέχουν σε βιωματικές δράσεις.

**60 Εργαστήριο: Άνθρωπος και ζώα συντροφιάς: Μαθαίνω να υιοθετώ και να φιλοξενώ υπεύθυνα. Πως μπορώ να βοηθήσω τα αδέσποτα ζώα του δήμου μου;**

**1η Δραστηριότητα:** Στο πλαίσιο του γενικότερου προβληματισμού για τα ζώα και το περιβάλλον, οι μαθητές/-τριες σε αυτή τη φάση, θα ενημερωθούν μέσω διάφορων τρόπων (π.χ. βίντεο, ιστοσελίδων, ειδικών ομιλητών) για τον θεσμό της αναδοχής, της υιοθεσίας αδέσποτων ζώων συντροφιάς, τις βασικές υποχρεώσεις των ιδιοκτητών-κηδεμόνων ζώων συντροφιάς και τις αρμοδιότητες των δήμων της χώρας για την ορθή διαχείριση των αδέσποτων ζώων.

**2η Δραστηριότητα**: Προτείνεται ενδεικτικά η ιδέα της εικονικής ή κανονικής αναδοχής (με την εικονική αναδοχή εννοείται η ανάληψη της οικονομικής ευθύνης που σχετίζεται με όλα τα απαραίτητα για ένα ζώο συντροφιάς π.χ. τροφή και εμβολιασμό, το οποίο διαβιεί σε δημοτικό καταφύγιο ή σε καταφύγιο φιλοζωικού σωματείου) ή και υιοθεσίας από το σχολείο ενός αδέσποτου ζώου συντροφιάς του Δήμου. Μέσω αυτής της πρακτικής τα παιδιά θα ευαισθητοποιηθούν και θα προσεγγίσουν την έννοια της ευθύνης, καθώς η υιοθεσία και η αναδοχή ενός αδέσποτου ζώου συντροφιάς, συνεπάγεται μία σειρά υποχρεώσεων εκ μέρους του κηδεμόνα-αναδόχου.

**3η Δραστηριότητα**: Οι μαθητές/-τριες χωρισμένοι σε ομάδες-, συζητούν με την ημι-καθοδήγηση του/της εκπαιδευτικού για τους τρόπους με τους οποίους μπορούν να βοηθήσουν τα αδέσποτα ζώα του Δήμου τους (π.χ. τοποθέτηση ειδικών σκευών σε διάφορα σημεία της πόλης που θα χρησιμεύουν στη σίτιση των ζώων, δημιουργία και διανομή ειδικών φυλλαδίων σχετικά με την ευαισθητοποίηση της κοινής γνώμης για την υπεύθυνη φιλοζωία και δημιουργία ενημερωτικού σποτ (βίντεο) από τους μαθητές στην ιστοσελίδα του σχολείου σχετικά με τις υποχρεώσεις των κηδεμόνων.

Μέσω των δραστηριοτήτων του συγκεκριμένου εργαστηρίου επιδιώκεται η στόχευση στο «δίπτυχο» άνθρωπος και ζώα συντροφιάς. Επιπλέον, οι μαθητές/-τριες ενημερώνονται σχετικά με τον θεσμό της αναδοχής και της υπεύθυνης υιοθεσίας αδέσποτων ζώων συντροφιάς, ενημερώνονται για τις βασικές υποχρεώσεις των ιδιοκτητών-κηδεμόνων, τις αρμοδιότητες των δήμων και αναζητούν τρόπους παροχής πρακτικής βοήθειας στα αδέσποτα ζώα του δήμου τους.

**Προσδοκώμενα μαθησιακά αποτελέσματα**

* Να αναγνωρίζουν τις βασικές υποχρεώσεις των ιδιοκτητών-κηδεμόνων ζώων συντροφιάς.
* Να εκφράζονται δημιουργικά και να αυτενεργούν.
* Να αξιολογούν και να κρίνουν δεδομένα και πληροφορίες.
* Να αντιληφθούν τη σημασία της παρατήρησης και της αξιοποίησης των πληροφοριών που παρέχει το ευρύτερο περιβάλλον προκειμένου για τη δική τους ενεργοποίηση.
* Να δημιουργούν υλικό για την ευαισθητοποίηση της κοινής γνώμης.
* Να αναστοχαστούν δημιουργικά σχετικά με το θέμα των ζώων συντροφιάς.

**7ο Εργαστήριο**: Από τη θεωρία στην πράξη: Δημιουργώ, επικοινωνώ, συμμετέχω ενεργά

**1η Δραστηριότητα**: Στο στάδιο αυτό υλοποιούνται οι ιδέες που είχαν συζητηθεί στο 6ο Εργαστήριο (Δημιουργία σποτ-βίντεο από μαθητές, Επικοινωνία με τον Δήμο για άδεια τοποθέτησης ειδικών σκευών σίτισης, διανομή φυλλαδίων σε δρόμο που γειτνιάζει με το σχολείο ή σε κάποιο άλλο ορισμένο σημείο του δήμου).

**2η Δραστηριότητα** (Μπορεί να λειτουργήσει ως εναλλακτική της πρώτης και έχει προαιρετικό χαρακτήρα): Ο/Η εκπαιδευτικός προτείνει στην ολομέλεια της τάξης την οργάνωση επίσκεψης στο δημοτικό καταφύγιο φιλοξενίας αδέσποτων ζώων συντροφιάς (εφόσον υπάρχει). Εκεί, θα έχουν την ευκαιρία, να ενημερωθούν με βιωματικό τρόπο για τα αδέσποτα ζώα και τα προβλήματα που αυτά αντιμετωπίζουν και μετά από συνεννόηση να μεριμνήσουν για τον περίπατο τους, πάντα υπό την επίβλεψη των καθηγητών-συνοδών τους και αρμοδίων του καταφυγίου.

Σκοπός του εργαστηρίου είναι η ανάπτυξη και καλλιέργεια της δημιουργικής αυτενέργειας των μαθητών, η εξωστρέφεια τους, η εξοικείωση με τον σχεδιασμό ενημερωτικού υλικού για το θέμα των ζώων συντροφιάς και η ενημέρωση με βιωματικό τρόπο.

**Προσδοκώμενα μαθησιακά αποτελέσματα**

* Να εφαρμόζουν στην πράξη αυτά που έχουν κατακτήσει ως γνώση.
* Να εξετάζουν τις υφιστάμενες επιλογέςμέσω ανάκλησης δεδομένων και πληροφοριών.
* Να προβληματίζονται και να δημιουργούν παρεμβάσεις σχετικά με την υπεράσπιση των δικαιωμάτων των ζώων και τις υποχρεώσεις των ανθρώπων απέναντι σε αυτά.
* Να ενημερωθούν για τον θεσμό της αναδοχής και υιοθεσίας ζώων συντροφιάς.
* Να αναστοχαστούν δημιουργικά σχετικά με τα θέματα των δραστηριοτήτων κάθε εργαστηρίου καθώς και σχετικά με σκέψεις, συναισθήματα και προβληματισμούς που αναδύθηκαν.
* Να εξετάσουν και να υλοποιήσουν την ενεργό συμμετοχή τους σε προγράμματα και δράσεις φιλοζωίας.
* Να αναθεωρήσουν προηγούμενες στάσεις και αντιλήψεις.

**Χρήσιμο υλικό για την υλοποίηση των εργαστηρίων**

1. **Οπτικοακουστικό υλικό για το 3ο εργαστήριο** που δύναται να λειτουργήσει ως αφόρμηση για μία πρώτη επαφή των μαθητών/-τριών με τις απειλές που δέχονται τα ζώα από την αλόγιστη ανθρώπινη συμπεριφορά και αφορμή για σκέψη και διάλογο.

[**https://www.youtube.com/watch?v=5tcKf4Kh9oE**](https://www.youtube.com/watch?v=5tcKf4Kh9oE)

[**https://www.youtube.com/watch?v=RvHwWKfwTeI**](https://www.youtube.com/watch?v=RvHwWKfwTeI)

[**https://www.youtube.com/watch?v=Ddv08tp69Gc**](https://www.youtube.com/watch?v=Ddv08tp69Gc)

[**https://www.youtube.com/watch?v=kEXX2FZiPc4**](https://www.youtube.com/watch?v=kEXX2FZiPc4)

1. **Υλικό για το 4ο εργαστήριο**

Παράνομη Εκτροφή (puppy mills)

Η αγάπη για τα ζώα συντροφιάς και όχι μόνο είναι βαθιά ριζωμένη στην ελληνική κουλτούρα. Ωστόσο, απέναντι στα ευγενή αυτά αισθήματα και την ανιδιοτελή θέληση εκατοντάδων χιλιάδων πολιτών να παρέχουν ασφαλή στέγη και φροντίδα την οποία αυτά δικαιούνται, υπάρχει μια σκοτεινή πλευρά η παράνομη εκτροφή κουταβιών. Στην Ελλάδα καθώς και σε πολλές χώρες ανά την υφήλιο, το πρόβλημα της παράνομης εκτροφής με τη μέθοδο των «μύλων κουταβιών» (puppy mills), έχει λάβει ανησυχητικές διαστάσεις και χρήζει άμεσης, συντονισμένης και αποτελεσματικής αντιμετώπισης.

Η παράνομη εκτροφή κουταβιών συνιστά μία πρακτική που παραβιάζει τον νόμο περί ευζωίας των ζώων συντροφιάς, τις διεθνώς αναγνωρισμένες πέντε (5)ελευθερίες των ζώων και τον κώδικα δεοντολογίας εκτροφής σκύλων. Παράλληλα, αποτελεί διάσπαση/ρήξη του ηθικού νόμου που αναγνωρίζει εγγενή αξία στα ζώα και ως εκ τούτου τα θεωρεί φορείς δικαιωμάτων.

**Τι είναι τα «puppy mills»**

Ο όρος «puppy mills» χρησιμοποιείται για να περιγράψει μια παράνομη εγκατάσταση εκτροφής κουταβιών. Αυτά τα «εργοστάσια» παραγωγής κουταβιών δίνουν απόλυτη προτεραιότητα στην κερδοφορία και αδιαφορούν εγκληματικά για τις συνθήκες ευζωίας τους.

**Η σκληρή πραγματικότητα πίσω από την παράνομη εκτροφή**

Τα κουτάβια που γεννιούνται σε παράνομα εκτροφεία, υπόκεινται σε απάνθρωπες συνθήκες οι οποίες έρχονται σε πλήρη αντίθεση με τους κανόνες

ευζωίας των ζώων. Συνωστίζονται σε μικρούς, μη καθαρούς κλωβούς με ανεπαρκή χώρο για κίνηση ή άσκηση ενώ η έλλειψη κατάλληλης κτηνιατρικής φροντίδας συνεπάγεται την εμφάνιση ασθενειών και διαφόρων γενετικών παθήσεων ως αποτέλεσμα αιμομιξιών οδηγώντας πολύ συχνά σε επώδυνο βίο και θάνατο. Τα κουτάβια υποσιτίζονται και μεγαλώνουν χωρίς την πολύτιμη γι’ αυτά ανθρώπινη αλληλεπίδραση και μεταξύ τους κοινωνικοποίηση. Επιπροσθέτως, οι θηλυκοί σκύλοι υπόκεινται σε συνεχείς κύκλους αναπαραγωγής, προκαλώντας τους έτσι τεράστιο σωματικό και συναισθηματικό στρες. Τα puppy mills συμβάλλουν στον υπερπληθυσμό των αδέσποτων ζώων, σε υπερπλήρη καταφύγια και συνεπώς στη δυσκολότερη αντιμετώπιση της ορθής διαχείρισης τους.

**Πώς μπορούμε να καταπολεμήσουμε την παράνομη εκτροφή**

Όλοι μας οφείλουμε να ενημερωθούμε και να ευαισθητοποιηθούμε για τους κινδύνους και τα προβλήματα που αντιμετωπίζουν τα κουτάβια που προέρχονται από παράνομα εκτροφεία. Η εκάστοτε τοπική αρχή οφείλει να προβαίνει στην συνεχή επίβλεψη όλων των εκτροφέων για την ορθή εφαρμογή όλων των απαραίτητων πρωτοκόλλων καθώς και στο «σφράγισμα» και την επιβολή κυρώσεων στους παράνομους εκτροφείς.

Η υιοθεσία ενός ζώου από ένα καταφύγιο αδέσποτων ή ακόμα και από τον δρόμο και όχι η αγορά του από το διαδίκτυο ή από κάποιο pet shop, μπορεί να συμβάλλει στην άμβλυνση του φαινομένου. Ανεξάρτητα του πόσο αξιόπιστος μπορεί να παρουσιάζεται ένας ιστότοπος πώλησης κατοικιδίων ζώων, ο καλύτερος τρόπος για να διασφαλίσουμε ότι δεν υποστηρίζουμε την παράνομη εκτροφή κουταβιών, είναι να μην αγοράσουμε ποτέ ένα κατοικίδιο από το διαδίκτυο.

Τα puppy mills συνιστούν πληγή στην υπεύθυνη ιδιοκτησία κατοικίδιων ζώων συντροφιάς ενώ παράλληλα προκαλούν ανείπωτη ταλαιπωρία σε αναρίθμητους σκύλους και αισθήματα θλίψης στους ιδιοκτήτες τους. Με την αύξηση της ευαισθητοποίησης, την υποστήριξη των οργανισμών που μάχονται ενάντια στον παράνομο αυτόν τρόπο εκτροφής και κάνοντας συνειδητές επιλογές κατά την απόκτηση ενός νέου κατοικίδιου ζώου συντροφιάς, μπορούμε να εργαστούμε συλλογικά για να τερματίσουμε αυτή τη σκληρή και απάνθρωπη βιομηχανία.

**Κείμενα για την κακοποίηση ζώων**

1. Πάργα: Πυροβόλησε και σκότωσε σκύλο μέσα στον κόσμο σε περιοχή που έπαιζαν παιδιά.

Ο δράστης αφού το πυροβόλησε, κάθισε στο καφενείο να τελειώσει τον καφέ του κι όταν το άκουσε να σπαράζει, σηκώθηκε και του έδωσε τη χαριστική βολή. Ένα ακόμη περιστατικό θανάτωσης ζώου συνέβη, αυτή τη φορά, στην Πάργα και μάλιστα, σε περιοχή που έπαιζαν παιδιά και είχε κόσμο.

Την Παρασκευή 19 Ιανουαρίου και ώρα 20.00, εθελοντές διασώστες ενημερώθηκαν από μια γυναίκα, η κόρη της οποίας βρισκόταν στο γήπεδο του χωριού Βαλανιδορράχη στον δήμο Πάργας, για την εν ψυχρώ δολοφονία ενός αδέσποτου σκύλου. Η γυναίκα ανέφερε, ότι κάποιος σκότωσε με όπλο τον σκύλο έξω από το γήπεδο, μπροστά στα έντρομα μάτια των παιδιών που βρίσκονταν εντός του γηπέδου, λίγα μέτρα μακριά από το σημείο που ακούστηκαν οι πυροβολισμοί.

Την επόμενη μέρα, ένας από τους διασώστες πήγε στο σημείο που είχε υποδειχθεί από τη μητέρα του κοριτσιού για να ψάξουν το νεκρό ζώο, χωρίς όμως αποτέλεσμα. «Πήγαμε εκεί αλλά δεν βρήκαμε κάτι» λέει διασώστης που συμμετείχε στις έρευνες.

Και συνεχίζει: «Την Κυριακή πήγαμε πάλι στο σημείο και ψάξαμε στην ευρύτερη περιοχή και μετά από αρκετές ώρες βρήκαμε το πτώμα του σκύλου 1,5 χιλιόμετρο μακριά, σε έναν παράδρομο, που προφανώς τον μετέφερε εκείνος που τον σκότωσε ή κάποιοι που τον βοήθησαν να το ξεφορτωθεί. Αμέσως καλέσαμε την Αστυνομία. Οι αστυνομικοί που έφτασαν στο σημείο βεβαίωσαν ότι το ζώο έχει πυροβοληθεί. Ύστερα από συνεννόηση με την δημοτική Αρχή μεταφέραμε το ζώο σε χώρο που μας υπέδειξαν. Κατόπιν αυτού ξεκινήσαμε την προσπάθειά να βρούμε μάρτυρες που ήταν παρόντες στο συμβάν».

Οι διασώστες έπειτα από επίμονες προσπάθειες εντόπισαν έναν μάρτυρα ο οποίος κατάθεσε στην Αστυνομία όσα είχε δει, χωρίς να έχει γίνει γνωστό το περιεχόμενο της κατάθεσής του. Ωστόσο από πληροφορίες που συνέλεξαν οι διασώστες, διαπιστώθηκε ότι το έγκλημα έγινε το απόγευμα της Παρασκευής κι ώρα 18.15. Ακούστηκαν δυο πυροβολισμοί και έντονο κλάμα σκύλου. Ο φερόμενος δράστης, σύμφωνα με μαρτυρίες, αφού δολοφόνησε τον σκύλο, επέστρεψε στο καφενείο να τελειώσει τον καφέ του και τη συγκεκριμένη χρονική στιγμή υπήρχαν κι άλλοι θαμώνες γύρω του. Οι σκηνές που ακολούθησαν, ήταν ακόμα πιο σκληρές, λέει ο διασώστης.

(Πηγή: Εφημερίδα Πρώτο Θέμα)

1. **Θεσσαλονίκη: Κακουργηματική δίωξη σε 50χρονο για επίθεση σε αδέσποτα σκυλιά**

Μαρτυρίες έκαναν λόγο για άντρα που επιχείρησε να τραυματίσει δύο σκυλιά, ενώ ένα τρίτο εντοπίστηκε τραυματισμένο στην πλάτη και περισυνελέγη από εθελοντές φιλοζωικού σωματείου.

Κακουργηματική δίωξη για βασανισμό - κακοποίηση ζώου συντροφιάς ασκήθηκε εις βάρος του 50χρονου, που συνελήφθη ύστερα από καταγγελία ότι επιτέθηκε με μαχαίρι σε αδέσποτα σκυλιά, σε πλατεία της Θέρμης, στη Θεσσαλονίκη.Ο κατηγορούμενος, παραπέμφθηκε να απολογηθεί στον 4ο τακτικό ανακριτή Θεσσαλονίκης.

Σύμφωνα με τη δικογραφία, μαρτυρίες έκαναν λόγο για ρασοφόρο άντρα που επιχείρησε να τραυματίσει δύο σκυλιά, ενώ ένα τρίτο εντοπίστηκε τραυματισμένο στην πλάτη και περισυνελέγη από εθελοντές φιλοζωικού σωματείου. Εξεταζόμενος από αστυνομικούς του Α.Τ. Θέρμης ο 50χρονος φέρεται να δήλωσε ότι είναι μοναχός κι ότι διαβιεί σε κελί του Αγίου Όρους.

Το χρονικό:

Όπως ανέφερε εθελόντρια Φιλοζωικού Σωματείου, ο άντρας, πλησίασε τα σκυλιά που ήταν έξω από κατάστημα υγειονομικού ενδιαφέροντος και μαχαίρωσε το ένα.

«Τρόμαξε, άρχισε να κλαίει και έτρεξε για να φύγει» τόνισε, επισημαίνοντας ότι εντόπισαν το σκυλί, υπέβαλαν καταγγελία στην ΕΛ.ΑΣ. και οι αστυνομικοί πέρασαν χειροπέδες στον 50χρονο.

«Ήρθε η γνωμάτευση για το σκυλί αλλά πρέπει να εξεταστεί και από κτηνίατρο του Δήμου. Η γνωμάτευση του ιδιώτη κτηνιάτρου λέει ότι είναι σίγουρα μαχαίρωμα και όχι δάγκωμα από άλλο ζώο. Θα μεταφερθεί και στον γιατρό του Δήμου για εξετάσεις», σημείωσε, προσθέτοντας ότι νωρίτερα την Κυριακή η ίδια δέχθηκε απειλή από άλλο άτομο στην περιοχή που της είπε ότι θα ρίξει φόλες στα αδέσποτα.

Το σκυλί, μετά την επίθεση που φέρεται να δέχθηκε, λαμβάνει φαρμακευτική αγωγή και δεν κινδυνεύει η ζωή του.

(Πηγή: Εφημερίδα Πρώτο Θέμα)

1. **«Επιδημία» η εγκατάλειψη κουταβιών**

Σε επιδημία εξελίσσεται η εγκατάλειψη οικόσιτων ζώων και ιδιαίτερα κουταβιών. Κατά κανόνα τα μικρά βρίσκονται παρατημένα δίπλα σε κάδους απορριμμάτων, σε χωράφια αλλά και έξω από κυνοκομεία.

Κάποιοι, χωρίς να σκεφτούν τις υποχρεώσεις τους επιλέγουν να μην στειρώνουν τα ζώα τους και να εγκαταλείπουν τα κουτάβια που κινδυνεύουν να πεθάνουν από ασιτία, αρρώστιες ακόμα και να χτυπηθούν από αυτοκίνητα, παρότι ο νόμος ορίζει ότι ο ιδιοκτήτης ζώου πρέπει να μεριμνά για την ευζωία και τον περιορισμό του πληθυσμού φροντίζοντας για τη στείρωση του ζώου τους.

Η εγκατάλειψη είναι ένα από τα σοβαρότερα αδικήματα σε βάρος των ζώων και επιφέρει εκτός από πρόστιμο και ποινή φυλάκισης.

(Πηγή: epiruspost.gr)

1. **Αμαλιάδα: Πρόστιμο 250.000 ευρώ σε 72χρονο που εγκατέλειψε νεογέννητα κουτάβια σε δάσος**

Ο 72χρονος μετέφερε με φορτηγάκι και εγκατέλειψε στο δάσος Μαραθιάς οκτώ κουτάβια λίγων ημερών και τη μητέρα τους.

Πολύ βαριά ήταν η «καμπάνα» που έπεσε σε έναν 72χρονο για την εγκατάλειψη κουταβιών στο δάσος της Μαραθιάς, στην Αμαλιάδα. Σύμφωνα με αστυνομικές πηγές, ο ηλικιωμένος μετέφερε με φορτηγάκι και εγκατέλειψε στο δάσος οκτώ κουτάβια λίγων ημερών και τη μητέρα τους. Για το περιστατικό έγινε καταγγελία από πολίτη στην Αστυνομία που αναζήτησε και εντόπισε τα κουτάβια και τη μάνα τους, αλλά και τον 72χρονο που συνέλαβε και αναμένεται να οδηγήσει στον Εισαγγελέα Αμαλιάδας. Το διοικητικό πρόστιμο που του επιβλήθηκε είναι πάρα πολύ βαρύ, στο πλαίσιο της νέας νομοθεσίας για τα ζώα συντροφιάς και την κακοποίηση τους. Συνολικά για τα οκτώ κουτάβια και τη μητέρα και το σύνολο των παραβάσεων το ποσό έφτασε τις 249.300 ευρώ. Τα κουτάβια και η μάνα τους τα παρέλαβε ο υπεύθυνος του καταφυγίου του δήμου Ήλιδας.

(Πηγή: Εφημερίδα Πρώτο Θέμα)

**Παράνομο εμπόριο άγριων ζώων και λαθροθηρία**

Η άνθιση που γνωρίζει το παράνομο εμπόριο άγριων ζώων τις τελευταίες δεκαετίες αποτελεί μια δραματική εξέλιξη, η οποία απειλεί με εξαφάνιση πληθώρα ειδών άγριων ζώων. Αποδεδειγμένα η λαθροθηρία και το παράνομο εμπόριο συνιστούν μια από τις πιο κερδοφόρες παράνομες επιχειρήσεις. Η αξία τους κυμαίνεται, σύμφωνα με στοιχεία, από 90 έως και 260 περίπου δισεκατομμύρια δολάρια ενώ διευθύνονται από έμπειρα και άρτια οργανωμένα εγκληματικά δίκτυα ανά τον κόσμο.

**Αιτίες**

Η ολοένα αυξανόμενη ζήτηση προϊόντων που παράγονται ή αποτελούν τμήματα άγριων ή και σπάνιων ζώων έχει αυξήσει εκθετικά τον ρυθμό ανάπτυξης του παράνομου εμπορίου. Ειδικότερα, προϊόντα όπως το ελεφαντόδοντο και τα κέρατα ρινόκερου, είναι από τα πιο περιζήτητα σε εγχώριες και διεθνείς αγορές, απειλώντας τους αντίστοιχους πληθυσμούς ζώων. Στατιστικά στοιχεία επιβεβαιώνουν τη θλιβερή αυτή παρατήρηση. Πιο συγκεκριμένα στις αρχές του 20ού αιώνα 5.000.000 ελέφαντες έπεσαν θύματα εκμετάλλευσης.

Παράλληλα, τα τελευταία χρόνια έχουν θανατωθεί χιλιάδες ρινόκεροι με την παράνομη εμπορία τους κυρίως σε αγορές της Κίνας να καθίσταται ιδιαίτερα επικερδής. Στην πλειονότητα των αναπτυσσόμενων χωρών, οι υψηλοί δείκτες φτώχειας που παρατηρούνται σε τοπικό/περιφερειακό επίπεδο προσφέρουν γόνιμο έδαφος για την ανάπτυξη της λαθροθηρίας και το παράνομο εμπόριο. Στο κομμάτι αυτό συμβάλλει και η αδυναμία του πολιτικού συστήματος να διαχειριστεί την παρούσα κατάσταση. Ο ανεπαρκής έλεγχος και η συχνή απουσία επιβολής ποινών καθώς και η ηθελημένη, ενίοτε, αποσιώπησή του ζητήματος αποτελούν παρακλάδι του εκάστοτε διεφθαρμένου πολιτικού και δικαστικού συστήματος.

**Συνέπειες**

Δεν είναι δύσκολο να αναλογιστούμε τους κινδύνους και τις απειλές που ενέχει η παράνομη διακίνηση ζώων, καθώς και τις επιπτώσεις της σε ποικίλους τομείς. Αρχής γενομένης από τα ζώα που πέφτουν θύματα εκμετάλλευσης, έχει αποδειχτεί ότι πολλά εξ αυτών απειλούνται άμεσα με εξαφάνιση.

Χαρακτηριστικά, αξίζει να επισημανθεί ο κίνδυνος που διατρέχουν σπάνια είδη του Αμαζονίου. Πρόκειται για μια περιοχή όπου το παράνομο εμπόριο ευδοκιμεί και τροφοδοτείται από τις διεθνείς αγορές της Ασίας, της Ευρώπης και των Η.Π.Α. Θλιβερό παράδειγμα αποτελεί και η περίπτωση των γκρίζων καρχαριών του Ινδικού Ωκεανού, οι οποίοι θανατώνονται για να καταλήξουν ως έδεσμα εύπορων νοικοκυριών της ΝΑ Ασίας.

Η λαθροθηρία συμβάλλει σημαντικά και στη συνεχιζόμενη φτωχοποίηση των τοπικών κοινωνιών αναπτυσσόμενων χωρών. Καθώς η άγρια ζωή καθίσταται, για πλήθος χωρών, κύρια πηγή εσόδων και τουρισμού, αλλά και δημιουργίας θέσεων εργασίας γενικότερα, ολοένα και περισσότεροι κάτοικοι δραστηριοποιούνται σε αυτόν τον τομέα. Η απώλεια λοιπόν του φυσικού κεφαλαίου θα οδηγήσει με μαθηματική ακρίβεια σε έλλειψη εσόδων και επομένως στη φτώχεια και στην ενίσχυση ανισοτήτων. Τέλος, η εξαφάνιση πληθυσμών άγριας ζωής θα διαταράξει την ομαλή λειτουργία των οικοσυστημάτων, καθώς η επιβίωση πολλών ειδών ζώων και βλάστησης σε ορισμένες περιοχές εξαρτάται έμμεσα ή άμεσα από τα υπό απειλή ζώα.

**Αντιμετώπιση**

Ένας νέος κίνδυνος αναδύθηκε βάσει έρευνας που διεξήχθη και η οποία δείχνει ότι οι ομοιότητες που φέρουν χιλιάδες είδη ζώων με πληθυσμούς που αποτελούν σήμερα αντικείμενο εκμετάλλευσης, δύνανται μακροπρόθεσμα να τα θέσουν υπό απειλή. Ωστόσο, το πόρισμα αυτής της έρευνας, παρέχει τη δυνατότητα μιας έγκαιρης μελέτης προς ανακάλυψη και προστασία αυτών των ειδών.

Στην αντιμετώπιση της λαθροθηρίας και του παράνομου εμπορίου, σημαίνοντα ρόλο μπορεί να διαδραματίσει η συνεργασία των τοπικών αρχών. Θέτοντας ως στόχο τον αποτελεσματικό έλεγχο των εισαγωγών και την από κοινού με το κράτος επιβολή κυρώσεων, μπορεί να αποτελέσουν ανασταλτικό παράγοντα για τη λαθροθηρία και το παράνομο εμπόριο άγριων ζώων. Επιπροσθέτως, είναι αναγκαίο, όσον αφορά τις αεροπορικές και ναυτιλιακές εταιρείες και γενικότερα τις υπηρεσίες μεταφορών που επιτρέπουν την εισαγωγή και εξαγωγή ειδών να επιβάλλουν αυστηρότερα μέτρα πρόληψης κι ελέγχου. Μεγάλη σημασία, σε παγκόσμιο επίπεδο, αποκτά και η δράση του Δικτύου Παρακολούθησης του Εμπορίου Άγριων Ειδών (TRAFFIC). Με ανάπτυξη πρωτοβουλιών που περιλαμβάνουν, μεταξύ άλλων, τη συνεργασία με τοπικούς φορείς για την ενημέρωση και τη βελτίωση της καταναλωτικής συμπεριφοράς των πολιτών, με κριτήρια φιλικά προς την άγρια ζωή αλλά και το περιβάλλον συμβάλλει στην αντιμετώπιση του φαινομένου.

Τώρα περισσότερο από ποτέ είναι αναγκαία η θέσπιση νέου κράτους δικαίου. Με στόχο την πάταξη των εγκλημάτων κατά των ζώων και του περιβάλλοντος και της εκπλήρωσης της επιτακτικής ανάγκης για περισσότερη αποτελεσματικότητα και διαφάνεια.

(Πηγή: maxmag.gr)

**Φώκια Μονάχους – Μονάχους: Η “παιχνιδιάρα” πριγκίπισσα των ελληνικών θαλασσών**

Μετά από 25 εκατομμύρια χρόνια απειλείται όσο ποτέ. Κατοικεί στον πλανήτη γη εδώ και 25 εκατομμύρια χρόνια και αυτή τη στιγμή απειλείται με εξαφάνιση. Ο λόγος για τη μεσογειακή φώκια Μονάχους - Μονάχους.

Η Monachus -monachus σύμφωνα με το λατινικό της όνομα, είναι ένα από τα 3 είδη θαλάσσιας φώκιας. Εμφανίστηκε κάποτε στην Μεσόγειο θάλασσα και τον Ατλαντικό, ενώ τα άλλα δύο είδη στον Ειρηνικό και την Καραϊβική. Αντιπροσωπεύουν το μοναδικό γένος φώκιας στις θερμές θάλασσες. Ωστόσο ο λαός μας, εδώ και εκατοντάδες χρόνια έχει έρθει σε επαφή με το συγκεκριμένο θηλαστικό, ενώ μάλιστα η σχέση των Ελλήνων και της φώκιας χάνεται στα βάθη των αιώνων και μπερδεύεται ακόμη και με τους μύθους. Μάλιστα η φώκια της Μεσογείου έδωσε το όνομα της σε δυο αρχαίες ελληνικές πόλεις, τη Φώκαια της Αττικής και την αποικία της στην Μικρά Ασία με το ίδιο όνομα. Μέχρι τον 15ο αιώνα ο πληθυσμός τους ήταν μεγάλος και γινόταν συστηματική θήρευση. Σήμερα υπολογίζεται ότι απομένουν περίπου 500 άτομα του είδους.

Εικοσιπέντε εκατομμύρια χρόνια η μεσογειακή φώκια κατοικεί στον πλανήτη και ξαφνικά είναι είδος υπό εξαφάνιση. Τι έφταιξε και φτάσαμε σε αυτό το σημείο;

Οι πρώτες φώκιες εμφανίστηκαν στην Τηθύα Θάλασσα πριν από 20 περίπου εκατομμύρια χρόνια. Οι φώκιες, δεν ήταν τα πρώτα θηλαστικά που εμφανίστηκαν στο νερό. Είχαν προηγηθεί οι φάλαινες και τα δελφίνια, αρκετά εκατομμύρια χρόνια πριν. Οι πρόγονοι της φώκιας, πριν να εξελιχθούν σε ζώα της θάλασσας, ήταν τετράποδα θηλαστικά της ξηράς και ανήκαν στην Τάξη των Σαρκοφάγων. Επομένως οι σημερινές φώκιες συγγενεύουν με ορισμένα από τα σημερινά σαρκοφάγα ζώα. Ορισμένοι επιστήμονες πιστεύουν πως συγγενεύουν με τις αρκούδες και τους σκύλους και άλλοι με τους ασβούς και τις νυφίτσες. Η μεσογειακή φώκια (Monachus monachus) ήταν γνωστή στους λαούς της Μεσογείου από τα αρχαία χρόνια και έπαιξε πολύ σημαντικό ρόλο στους μύθους, τους θρύλους, την οικονομία, την ιατρική και τις επιστήμες τους. Η αρχαιότερη αναφορά για μεσογειακή φώκια εμφανίζεται στην Οδύσσεια. Ο Όμηρος περιγράφει τις φώκιες να λιάζονται στις παραλίες ή να ξαπλώνουν μέσα σε κουφωτές σπηλιές. Εκτός από τον Όμηρο και άλλοι αρχαίοι συγγραφείς, όπως ο Αριστοφάνης, ο Πλούταρχος, ο Αριστοτέλης, ο Ηρόδοτος κ.ά. ανάφεραν τη μεσογειακή φώκια στα κείμενά τους. Ο Αριστοτέλης ήταν ο πρώτος που την περιέγραψε επιστημονικά στο βιβλίο του ”Περί Ζώων Ιστορίαι”.

Οι μεσογειακές φώκιες δεν άρχισαν να λιγοστεύουν από τη μια μέρα στην άλλη. Παρακολουθώντας την πορεία τους στο χρόνο, μέσα από ανασκαφές και αρχαία κείμενα, μαθαίνουμε πως ήδη οι παλαιολιθικοί άνθρωποι τις χρησιμοποιούσαν για το δέρμα και το κρέας τους. Δεν σκότωναν όμως μεγάλους αριθμούς από φώκιες παρά μόνο όσες τους χρειάζονταν για να ζήσουν. Έτσι, δεν δημιούργησαν πρόβλημα στους πληθυσμούς τους. Κατά τους αρχαίους χρόνους, το κυνήγι της μεσογειακής φώκιας για τη γούνα, το λίπος και το κρέας της συνεχίστηκε, και πάλι σε μικρούς αριθμούς, κυρίως από τους πιο φτωχούς ανθρώπους. Η μεγάλη συρρίκνωση του πληθυσμού της φαίνεται ότι ξεκίνησε κατά τους Ρωμαϊκούς χρόνους όπου το εμπόριο γύρω από τη μεσογειακή φώκια αναπτύχθηκε έντονα και ολόκληρα κοπάδια φώκιας εξολοθρεύτηκαν. Έτσι, τον 3ο-4ο μ.Χ. αιώνα οι μεσογειακές φώκιες είχαν ήδη μειωθεί πολύ. Τους τελευταίους αιώνες, το εμπόριο άρχισε σιγά σιγά να μειώνεται και να εμφανίζονται άλλοι κίνδυνοι που φτάνουν μέχρι τις μέρες μας. Η πιο σημαντική απειλή που αντιμετωπίζει σήμερα η Monachus monachus είναι ο ανταγωνισμός της με τους ψαράδες, επειδή προκαλεί ζημιές στα δίχτυα και τα παραγάδια τους και παίρνει τα ψάρια. Ο λόγος που το κάνει αυτό είναι γιατί δυσκολεύεται να βρει αρκετή τροφή επειδή τα μεγάλα αλιευτικά καΐκια όπως είναι τα γρι-γρι και οι ανεμότρατες, μαζεύουν καθημερινά τεράστιες ποσότητες ψαριών με αποτέλεσμα να μειώνεται η διαθέσιμη τροφή λόγω της υπεραλίευσης.

**Άλλες απειλές είναι:**

* Η αλλοίωση και η προοδευτική καταστροφή των παράκτιων συστημάτων, και κατά συνέπεια των διαθέσιμων ενδιαιτημάτων του είδους, λόγω των αυξανόμενων ανθρώπινων δραστηριοτήτων (βιομηχανία, τουρισμός)
* Τυχαίοι θάνατοι φώκιας σε αλιευτικά εργαλεία (πνιγμός από ασφυξία)
* Η ρύπανση του θαλάσσιου περιβάλλοντος
* Τυχαία γεγονότα, όπως εμφάνιση ιού/ασθένειας μέσα σε ένα πληθυσμό

**Στην Ελλάδα σε ποια σημεία μπορούμε να συναντήσουμε τη μεσογειακή φώκια;**

Παρόλη τη μείωση του πληθυσμού της, στην Ελλάδα φιλοξενούμε το μεγαλύτερο πληθυσμό μεσογειακής φώκιας παγκοσμίως! Αυτό συμβαίνει γιατί έχουμε πολλές ακτές (15.000 χλμ.) και πάνω από 9.000 νησιά, ερημονήσια και βραχονησίδες με πολλές σπηλιές.

Υπολογίζεται ότι ο παγκόσμιος πληθυσμός της Monachus monachus είναι 500-600 άτομα από τα οποία τα 250-300 ζουν στις Ελληνικές θάλασσες. Στη χώρα μας οι φώκιες εξαπλώνονται σχεδόν παντού. Μεγαλύτερη προτίμηση όμως έχουν στις Βόρειες Σποράδες, την Κάρπαθο και την Κίμωλο με την Πολύαιγο. Αυτό δεν είναι τυχαίο. Εκεί φαίνεται πως έχουν βρει ησυχία, καθαρές θάλασσες και κατάλληλες σπηλιές για να γεννήσουν και να μεγαλώσουν τα μικρά τους.

Η μεσογειακή φώκια, όπως και όλα τα θαλάσσια θηλαστικά, ζει σε υγιείς θάλασσες. Όπου δηλαδή υπάρχουν θαλάσσια θηλαστικά σημαίνει ότι οι θάλασσες αυτές είναι καθαρές και υγιείς. Επειδή τα θαλάσσια θηλαστικά είναι ανώτεροι θηρευτές, συσσωρεύουν στο σώμα τους ρυπαντές από όλο το τροφικό πλέγμα, έτσι η υγεία τους επηρεάζεται και τελικά η υποβάθμιση του θαλάσσιου περιβάλλοντος γίνεται ορατή μέσα από τη μείωση των πληθυσμών των θαλάσσιων θηλαστικών.

Η μεσογειακή φώκια είναι κομμάτι της βιοποικιλότητας. Αυτό σημαίνει ότι όπως όλοι οι οργανισμοί έτσι και η μεσογειακή φώκια έχει τον δικό της συγκεκριμένο ρόλο και σκοπό. Όλοι οι οργανισμοί είναι αλληλένδετοι, άρα η οποιαδήποτε επέμβαση στις μεταξύ τους σχέσεις, μπορεί να έχει καταστροφικές και συχνά μη αναστρέψιμες συνέπειες.

(Πηγή: [www.vukentra.com](http://www.vukentra.com))

Σημ. Για την υλοποίηση του συγκεκριμένου εργαστηρίου ο/η εκπαιδευτικός μπορεί να χρησιμοποιήσει και τα ηλεκτρονικά μηνύματα (spot) της Ειδικής Γραμματείας για την Προστασία των Ζώων Συντροφιάς.

**Χρήσιμο υλικό για την υλοποίηση του 6ου εργαστηρίου**

Στο πλαίσιο του 6ου εργαστηρίου το οποίο στοχεύει στην ενημέρωση των μαθητών/-τριών για τον θεσμό της αναδοχής και της υιοθεσίας ζώων συντροφιάς αλλά και τις βασικές υποχρεώσεις των κηδεμόνων/ιδιοκτητών τους, ο/η εκπαιδευτικός μπορεί να χρησιμοποιήσει υλικό από την ελληνική νομοθεσία όπως παρατίθεται στη συνέχεια. Επιπλέον, δύναται να χρησιμοποιήσει το ψηφιακό ενημερωτικό υλικό (spot) της Ειδικής Γραμματείας για την Προστασία των Ζώων Συντροφιάς. Επιθυμητή είναι η εκ μέρους των μαθητών/-τριών κατανόηση των πέντε διεθνώς αναγνωρισμένων ελευθεριών των ζώων.

**Xρήσιμοι ορισμοί**

**«Ζώο»:** Κάθε έμβιος οργανισμός, που συναισθάνεται και κινείται σε ξηρά, αέρα και θάλασσα ή οποιοδήποτε άλλο υδατικό οικοσύστημα ή υγροβιότοπο.

**«Ευζωία»:** Η καλή φυσική και ψυχική κατάσταση του ζώου σε σχέση με τις συνθήκες στις οποίες διαβιεί και πεθαίνει. Ένα ζώο ζει σε συνθήκες ευζωίας εάν: (α) έχει εξασφαλισμένο άνετο, ασφαλές, υγιεινό και κατάλληλο κατάλυμα, προσαρμοσμένο στον φυσικό τρόπο διαβίωσής του, (β) δεν υποφέρει από καταστάσεις, όπως πόνος, φόβος και αγωνία και (γ) είναι ικανό να εκφράζει συμπεριφορές, οι οποίες είναι σημαντικές για την καλή φυσική και ψυχική του κατάσταση. **Οι κανόνες ευζωίας των ζώων διασφαλίζουν τις ακόλουθες αρχές:**

**i. Ελευθερία από την πείνα και τη δίψα**, με πρόσβαση σε τροφή και νερό, κατάλληλα σε ποιότητα και ποσότητα.

**ii. Ελευθερία από άσκοπη ταλαιπωρία και καταπόνηση**, με ασφαλές και καθαρό κατάλυμα στέγασης και ανάπαυσης, που προστατεύει από αντίξοες καιρικές συνθήκες.

**iii. Ελευθερία από πόνο, τραυματισμό και ασθένεια**, με κατάλληλη φροντίδα και κτηνιατροφαρμακευτική περίθαλψη.

**iv. Ελευθερία από φόβο και αγωνία,** με την κατάλληλη συμπεριφορά και μεταχείριση.

**v. Ελευθερία έκφρασης φυσιολογικής συμπεριφοράς**, με κατάλληλες συνθήκες διαβίωσης και κοινωνικοποίησης.

**«Ζώο συντροφιάς»:** Κάθε ζώο που συντηρείται ή προορίζεται να συντηρηθεί από τον άνθρωπο κυρίως μέσα στην οικία του, για λόγους ζωοφιλίας ή αναφέρεται στον κατάλογο του Παραρτήματος Ι του Κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου της 9ης Μαρτίου 2016 σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων (L 84). Αν άρθρα του παρόντος αφορούν συγκεκριμένα ζώα συντροφιάς, όπως σκύλους και γάτες, τότε αυτά αναφέρονται ρητώς. Ζώα συντροφιάς είναι και οι σκύλοι βοήθειας, οι σκύλοι εργασίας, καθώς και τα ζώα θεραπείας. Ως ζώα συντροφιάς δεν μπορούν να συντηρούνται ζώα άγριας πανίδας.

«**Δεσποζόμενο ζώο συντροφιάς»:** Το ζώο συντροφιάς που έχει ιδιοκτήτη. Οι άμεσοι απόγονοι δεσποζόμενου σκύλου ή γάτας νοούνται αυτόματα δεσποζόμενα ζώα με ιδιοκτήτη τον ιδιοκτήτη του θηλυκού γεννήτορα.

**«Αδέσποτο ζώο συντροφιάς»**: Το ζώο συντροφιάς που δεν έχει ιδιοκτήτη.

**«Ιδιοκτήτης»:** Το φυσικό πρόσωπο που διατηρεί ζώο συντροφιάς, κυρίως μέσα στην οικία του, και υπό την άμεση επίβλεψη και φροντίδα του. Το πρόσωπο αυτό αναγράφεται και στο έγγραφο ταυτοποίησης του ζώου.

**«Ανάδοχος»:** Το φυσικό πρόσωπο που φιλοξενεί προσωρινά ένα ή περισσότερα αδέσποτα ζώα συντροφιάς έως ότου αυτά υιοθετηθούν. Ο ανάδοχος μπορεί να επιλέγεται από τον δήμο ή τα φιλοζωικά σωματεία και τις φιλοζωικές οργανώσεις μη κερδοσκοπικού χαρακτήρα που εγγράφονται στο σχετικό υποΜητρώο της παρ. 23, καθώς και από φυσικά πρόσωπα που διαθέτουν αδειοδοτημένο καταφύγιο αδέσποτων ζώων ή καταφύγιο που πληροί τις προδιαγραφές των άρθρων 28 και 29.

Μεταξύ του αναδόχου και του δήμου ή του φιλοζωικού σωματείου ή της φιλοζωικής οργάνωσης μη κερδοσκοπικού χαρακτήρα ή του φυσικού προσώπου υπογράφεται σύμβαση αναδοχής, στην οποία ορίζονται οι υποχρεώσεις του αναδόχου και κάθε άλλη αναγκαία λεπτομέρεια.

**«Επαγγελματίας εκτροφέας ζώων συντροφιάς»:** Το φυσικό ή νομικό πρόσωπο που εκτρέφει, αναπαράγει και πωλεί ζώα συντροφιάς για εμπορικούς σκοπούς.

**«Ερασιτέχνης εκτροφέας»:** Το φυσικό πρόσωπο που εκτρέφει ερασιτεχνικά, όχι κατ’ επάγγελμα και με σκοπό το κέρδος, σκύλο ή γάτα με σκοπό τη διατήρηση των φυλών του ζώου και είναι εγγεγραμμένο στο Μητρώο Επαγγελματιών και Ερασιτεχνών Εκτροφέων του Εθνικού Μητρώου Ζώων Συντροφιάς (ΕΜΖΣ), μετά από βεβαίωση του Κυνολογικού Ομίλου Ελλάδος για σκύλους ή του Συλλόγου Ερασιτεχνών Εκτροφέων Σκύλων Ελλάδας για σκύλους και του Ελληνικού Ομίλου Γάτας ή του Συλλόγου Εκτροφέων Γάτας Ελλάδος για γάτες.

**«Μικρό ζώο συντροφιάς»:** Το ζώο συντροφιάς, το βάρος του οποίου δεν υπερβαίνει τα δέκα (10) κιλά.

**«Σκύλος βοήθειας»:** Ο εκπαιδευμένος ή εκπαιδευόμενος σκύλος οδηγός τυφλού και ο σκύλος βοήθειας και προστασίας ατόμων με αναπηρία ή ασθένειες.

**«Σκύλος εργασίας»:** Ο σκύλος υπό την ενεργή καθοδήγηση του χειριστή του και με επικουρικό ρόλο στην εκτέλεση των καθηκόντων ή του σκοπού του χειριστή του, ο οποίος χρησιμοποιείται για το κυνήγι (κυνηγετικός), τη φύλαξη ποιμνίων (ποιμενικός), τη φύλαξη χώρων (φύλακας), ο σκύλος έρευνας και διάσωσης, ο σκύλος ανίχνευσης δηλητηριασμένων δολωμάτων, καθώς και ο σκύλος που χρησιμοποιείται από τις ένοπλες δυνάμεις, τα σώματα ασφαλείας, το Λιμενικό Σώμα Ελληνική Ακτοφυλακή και τις διωκτικές αρχές της Ανεξάρτητης Αρχής Δημοσίων Εσόδων (Α.Α.Δ.Ε.) και του Υπουργείου Οικονομικών.

**«Ζώο θεραπείας»:** Κάθε ζώο που χρησιμοποιείται για θεραπευτικούς σκοπούς προς όφελος ενός ατόμου, ιδίως ενός ατόμου με αναπηρία, συμπεριλαμβανομένης της φυσικής, αισθητηριακής, ψυχιατρικής, νοητικής ή άλλης μορφής ψυχικής αναπηρίας, έχει λάβει ή λαμβάνει ειδική εκπαίδευση και φέρει τα κατά τον νόμο πιστοποιητικά.

**«Καταφύγιο ζώων συντροφιάς»:** Η αδειοδοτημένη εγκατάσταση ή η εγκατάσταση που πληροί τις προδιαγραφές των άρθρων 28 και 29 και στην οποία φιλοξενούνται αδέσποτα ζώα συντροφιάς. Η διαμονή των ζώων σε καταφύγιο διασφαλίζει τη διαβίωσή τους σε ασφαλές περιβάλλον, το οποίο λειτουργεί με βάση τους κανόνες ευζωίας των ζώων, μέχρι την υιοθεσία τους ή την επανένταξή τους στο οικείο περιβάλλον.

**«Υιοθεσία αδέσποτου ζώου συντροφιάς»:** Η περιέλευση ενός αδέσποτου ζώου συντροφιάς σε κατάσταση δεσποζόμενου.

(Πηγή: Ν.4830/2021, αρ.2, ΦΕΚ Α 169)

**Υιοθεσία αδέσποτων ζώων συντροφιάς Δημιουργία Πανελλήνιας Πλατφόρμας Υιοθεσίας Αδέσποτων Ζώων Συντροφιάς**

Για τον σκοπό της διενέργειας υιοθεσιών, δημιουργείται και λειτουργεί στο ΕΜΖΣ Πανελλήνια Πλατφόρμα Υιοθεσίας Αδέσποτων Ζώων Συντροφιάς. Κάθε ζώο προς υιοθεσία καταχωρείται στην πλατφόρμα αυτήν με το όνομά του, τη φωτογραφία του, την αναλυτική περιγραφή του, τον αριθμό ταυτοποίησης (microchip), την ηλικία του, το φύλο του, τα στοιχεία του υπευθύνου του δήμου ή του φιλοζωικού σωματείου ή οργάνωσης μη κερδοσκοπικού χαρακτήρα ή του καταφυγίου που μεριμνά για την υιοθεσία του ή του αναδόχου, εφόσον ο ανάδοχος το επιθυμεί, τους συνδέσμους σε άλλες ιστοσελίδες ή δημόσιες σελίδες σε μέσα κοινωνικής δικτύωσης με επιπλέον στοιχεία για το συγκεκριμένο ζώο και λοιπές πληροφορίες. Τα ανωτέρω πρόσωπα μεριμνούν για την ανάρτηση των στοιχείων του αδέσποτου ζώου στην Πανελλήνια Πλατφόρμα Υιοθεσίας Αδέσποτων Ζώων Συντροφιάς και προβαίνουν σε όλες τις αναγκαίες επικοινωνίες και διαδικασίες έως ότου το ζώο υιοθετηθεί.

Ενήλικα άτομα με κατοικία στην Ελλάδα υιοθετούν αδέσποτα ζώα από καταφύγιο (δημοτικό ή διαδημοτικό ή φιλοζωικού σωματείου ή οργάνωσης μη κερδοσκοπικού χαρακτήρα ή ιδιώτη φιλόζωου) ή που διαμένουν σε ανάδοχο, υπογράφοντας σχετική σύμβαση υιοθεσίας με το πρόσωπο, τα στοιχεία του οποίου έχουν καταχωρηθεί στο ΕΜΖΣ για το συγκεκριμένο αδέσποτο ζώο. Μετά την ολοκλήρωση της υιοθεσίας, τα ανωτέρω πρόσωπα μεριμνούν άμεσα για την επικαιροποίηση των στοιχείων στο ΕΜΖΣ. Επιτρέπεται, επίσης, η υιοθεσία αδέσποτου ημίαιμου ζώου, σημασμένου ή μη, που περισυλλέγεται από ενδιαφερόμενο. Για τον σκοπό αυτόν, ο ενδιαφερόμενος μεριμνά για την άμεση σήμανση του ζώου στο όνομά του σε περίπτωση μη σημασμένου, άλλως για τη μεταβολή των στοιχείων του ζώου στο ΕΜΖΣ.

Προς τον σκοπό της υπεύθυνης υιοθεσίας αδέσποτου ζώου στο εξωτερικό, οι δήμοι, καθώς και φιλοζωικά σωματεία και φιλοζωικές οργανώσεις μη κερδοσκοπικού χαρακτήρα, που έχουν καταχωρηθεί στο ΕΜΖΣ μπορούν να συνεργάζονται με αντίστοιχα σωματεία και οργανώσεις με έδρα σε άλλα κράτη. Για την υιοθεσία αδέσποτου ζώου συντροφιάς από ενδιαφερόμενο νέο ιδιοκτήτη, φυσικό πρόσωπο ή φιλοζωικό σωματείο, που δεν είναι μόνιμος κάτοικος της Ελλάδας ή δεν έχει την έδρα του στην Ελλάδα, η υιοθεσία πραγματοποιείται στην Ελλάδα με τη σύναψη σύμβασης υιοθεσίας και την παράδοση του ζώου στον ενδιαφερόμενο νέο ιδιοκτήτη ή σε νόμιμο εκπρόσωπό του ή σε πληρεξούσιό του και η πληρεξουσιότητα αποδεικνύεται από έγγραφο με βέβαιη χρονολογία. Ο υπεύθυνος για την υιοθεσία ενός ζώου στο εξωτερικό μεριμνά για την ενημέρωση του ΕΜΖΣ με την ένδειξη ότι υιοθετήθηκε και τη χώρα προορισμού. Για την υιοθεσία ζώου στο εξωτερικό, το οποίο φιλοξενείται σε καταφύγιο, η έκδοση πιστοποιητικού μέσω του συστήματος TRACES προϋποθέτει την τήρηση των οριζόμενων στον Κανονισμό (ΕΕ) 2016/429 και στον Κανονισμό (ΕΕ) 2019/2035. Ως τόπος προέλευσης του ζώου αναφέρεται η έδρα του καταφυγίου. Για την υιοθεσία ζώου στο εξωτερικό, το οποίο φιλοξενείται σε ανάδοχο, στο πιστοποιητικό που εκδίδεται μέσω του συστήματος TRACES αναγράφεται ως τόπος προέλευσης του ζώου η διεύθυνση κατοικίας του. Απαγορεύεται η καταβολή αντιτίμου για την πραγματοποίηση υιοθεσιών, εξαιρουμένων των εξόδων μετακίνησης του ζώου και τυχόν δαπανών σίτισης και ιατρικής φροντίδας, τα οποία έχει αποδεδειγμένα πραγματοποιήσει ο υπεύθυνος για την υιοθεσία και τα οποία αναρτώνται στην Πλατφόρμα της παρ. 1.

(Πηγή:Ν.4830/2021, αρ.7, ΦΕΚ Α 169)

**ΘΕΜΑΤΑ ΑΝΑΔΟΧΗΣ ΑΔΕΣΠΟΤΩΝ ΖΩΩΝ ΣΥΝΤΡΟΦΙΑΣ**

**Ανάδοχος**

Ανάδοχοςείναι το **φυσικό πρόσωπο** που φιλοξενεί προσωρινά ένα ή περισσότερα αδέσποτα ζώα συντροφιάς έως ότου αυτά υιοθετηθούν.

Ο ανάδοχος μπορεί να επιλέγεται από:

* + **δήμο**
  + **φιλοζωικά σωματεία και τις φιλοζωικές οργανώσεις μη κερδοσκοπικού χαρακτήρα** που εγγράφονται στο Υπομητρώο Φιλοζωικών Σωματείων και Οργανώσεων του ΕΜΖΣ (Εθνικό Μητρώο Ζώων Συντροφιάς).
  + **φυσικά πρόσωπα που διαθέτουν καταφύγιο αδέσποτων ζώων**.

**Υποχρεώσεις προσώπου που επιλέγει ανάδοχο**

Για την επιλογή αναδόχου, τα πρόσωπα (δήμοι, φιλοζωικά σωματεία και οι φιλοζωικές οργανώσεις μη κερδοσκοπικού χαρακτήρα, φυσικά πρόσωπα που διαθέτουν καταφύγιο αδέσποτων ζώων), στο όνομα των οποίων είναι καταχωρημένα τα αδέσποτα, θα πρέπει να λαμβάνουν υπόψη την εξασφάλιση των συνθηκών και των αρχών ευζωίας των εν λόγω ζώων. Επίσης οφείλουν να ελέγχουν τις συνθήκες ευζωίας των ζώων σε αναδοχή.

Τα αδέσποτα ζώα συντροφιάς που διαχειρίζεται ο δήμος, προτού αυτά δοθούν σε ανάδοχο, θα πρέπει να υποβάλλονται σε κτηνιατρική εξέταση, να στειρώνονται, να αποπαρασιτώνονται, να εμβολιάζονται, να σημαίνονται με ηλεκτρονική σήμανση και να καταγράφονται στο ΕΜΖΣ ως αδέσποτα.

Oι δήμοι δύνανται να χορηγούν δωρεάν τροφή και φάρμακα και στους αναδόχους και να καλύπτουν πλήρως κτηνιατρικά τα ζώα σε αναδοχή.

Στην περίπτωση που ο δήμος έχει συνάψει έγγραφη συμφωνία με φιλοζωικό σωματείο ή φιλοζωική οργάνωση μη κερδοσκοπικού χαρακτήρα για τη διαχείριση των αδέσποτων ζώων, και εφόσον στις δράσεις διαχείρισης που αναλαμβάνει το φιλοζωικό συμπεριλαμβάνεται η εύρεση αναδόχου, δύναται, δυνάμει των όρων της έγγραφής συμφωνίας, να γίνει αλλαγή στην διαδικτυακή βάση από

«αδέσποτο» του δήμου σε «αδέσποτο» του φιλοζωικού σωματείου ή φιλοζωικής οργάνωσης μη κερδοσκοπικού χαρακτήρα με σκοπό την αναδοχή και την υιοθεσία.

**Υποχρεώσεις αναδόχου**

Ο ανάδοχος φέρει τις έξης υποχρεώσεις:

* Μεριμνά για τον ετήσιο εμβολιασμό του ζώου, εφόσον αυτός προβλέπεται, και την κτηνιατρική εξέτασή του, η οποία αποδεικνύεται από το ηλεκτρονικό βιβλιάριο υγείας ή το διαβατήριο του ζώου, εφόσον διαθέτει.
* Μεριμνά για την αναγκαία κτηνιατρική περίθαλψή του ζώου.
* Τηρεί τους κανόνες ευζωίας του ζώου συντροφιάς, την εξασφάλιση άνετου, υγιεινού και κατάλληλου καταλύματος, προσαρμοσμένου στον φυσικό τρόπο διαβίωσης του ζώου, το οποίο του επιτρέπει να βρίσκεται στη φυσική του στάση, χωρίς να εμποδίζονται οι φυσικές του κινήσεις και η δυνατότητα για πραγματοποίηση της απαραίτητης για την υγεία και την ευζωία του, άσκησης.
* Μεριμνά για τον άμεσο καθαρισμό του περιβάλλοντος από τα περιττώματα του ζώου συντροφιάς.
* Μεριμνά, ώστε να καλύπτονται οι ελάχιστες ανάγκες του ζώου και το ζώο να έχει επαρκή επαφή με τον ίδιο ή άλλο άνθρωπο, ώστε να μην ζει σε κατάσταση μοναξιάς και να διατηρείται η ψυχική του υγεία, καθώς και για την εκπαίδευσή του, όταν απαιτείται.
* Μεριμνά να γίνεται ο περίπατος του σκύλου πάντα με συνοδό.
* Λαμβάνει τα κατάλληλα μέτρα, ώστε να μην εξέρχεται ελεύθερα ο σκύλος του από τον χώρο της ιδιοκτησίας του και εισέρχεται σε χώρους άλλων ιδιοκτησιών ή σε κοινόχρηστους χώρους.
* Κατά τη διάρκεια του περιπάτου και για την αποφυγή ατυχημάτων, κρατάει τον σκύλο του δεμένο με λουρί και βρίσκεται σε μικρή απόσταση από αυτόν. Η ίδια υποχρέωση ισχύει και για οποιονδήποτε συνοδό του ζώου. Η υποχρέωση αυτή δεν ισχύει για την κίνηση του σκύλου εντός πάρκων ζώων.
* Φροντίζει να μην μένει μόνιμα δεμένος ο σκύλος του, και πάντως όχι πάνω από δύο (2) ώρες την ημέρα, εντός της ιδιοκτησίας του, ακόμα και αν η αλυσίδα ή το σκοινί είναι μακρύ. Σε εξαιρετικές περιπτώσεις και εφόσον η ιδιοκτησία δεν έχει περίφραξη, επιτρέπεται η χρήση υπόγειου ηλεκτρονικού φράχτη.
* Εφόσον ο σκύλος διαμένει μόνιμα στην αυλή ή σε άλλο εξωτερικό χώρο, παρέχει κατάλυμα για ανάπαυση, το οποίο να είναι δροσερό και σκιασμένο το καλοκαίρι και επαρκώς προστατευμένο από το κρύο και τον αέρα το χειμώνα. Το κατάλυμα για ανάπαυση πρέπει να προστατεύεται από τη βροχή, το χιόνι και τα λιμνάζοντα ύδατα. Εφόσον ο σκύλος διαμένει σε εξωτερικό χώρο, ο χώρος αυτός πρέπει να καθαρίζεται τακτικά.
* Μεριμνά, ώστε ο σκύλος να έχει ικανή πρόσβαση σε χώρο της αυλής ή σε άλλον εξωτερικό χώρο τέτοιο, ώστε να έχει τη δυνατότητα κίνησης και άσκησης ανάλογης με τη φυλή και την ηλικία του.
* Μεριμνά, σε περίπτωση που φιλοξενεί γάτα, ώστε αυτή να μην διαβιεί σε κλουβί.
* Σε κάθε περίπτωση, διασφαλίζει ότι το ζώο συντροφιάς απολαμβάνει τις πέντε ελευθερίες ευζωίας .
* Εφοδιάζεται με το διαβατήριο του ζώου του, εάν πρόκειται να ταξιδέψει με αυτό στο εξωτερικό και να μεριμνά για την ενημέρωσή του, σε περίπτωση μεταβολής των στοιχείων του.
* Να μην εγκαταλείπει το ζώο συντροφιάς.
* Να μην κόβει τα αυτιά ή την ουρά του ζώου, εκτός αν συντρέχει ιατρικός λόγος. Επιτρέπεται η πρακτική κοπής μικρού τμήματος του ενός αυτιού γάτας από κτηνίατρο μετά από επέμβαση στείρωσης.
* Να ενημερώνει τον κτηνίατρο ή τον αρμόδιο υπάλληλο του δήμου, για τη μεταβολή των στοιχείων που αφορούν είτε τον ίδιο (όπως ονοματεπώνυμο, διεύθυνση, τηλέφωνο, αριθμό ταυτότητας ή διαβατηρίου ή άλλου ισοδύναμου δημοσίου εγγράφου), είτε το ζώο συντροφιάς (σκύλο ή γάτα) του οποίου είναι ανάδοχος, το αργότερο εντός προθεσμίας δέκα (10) εργασίμων ημερών από τη μεταβολή. Κατ’ εξαίρεση, η απώλεια και η εύρεση δηλώνονται εντός προθεσμίας δύο (2) εργασίμων ημερών από το σχετικό γεγονός.
* Να μεριμνήσει για τη στείρωση ζώου συντροφιάς στην περίπτωση που ο σκύλος ή γάτα που φιλοξενεί είναι κάτω του ενός (1) έτους. Η στείρωση λαμβάνει χώρα μέσα στους έξι (6) πρώτους μήνες από τη συμπλήρωση του πρώτου (1ου) έτους. H προθεσμία του προηγούμενου εδαφίου μπορεί να διαφοροποιείται ανάλογα με τη φυλή του ζώου και άλλα ειδικά χαρακτηριστικά του, μετά από εμπεριστατωμένη γνωμάτευση κτηνιάτρου.

Επίσης,

* Απαγορεύεται η αφαίρεση του μέσου ηλεκτρονικής σήμανσης από τον ανάδοχο του ζώου συντροφιάς ή από άλλο πρόσωπο ή από κτηνίατρο, χωρίς κτηνιατρική γνωμάτευση που
* βεβαιώνει την αναγκαιότητα της αφαίρεσης και εντολή αρμόδιου εισαγγελέα. Σε κάθε επίσκεψη επαναληπτικού εμβολιασμού στον κτηνίατρο, ελέγχεται η λειτουργία του μέσου ηλεκτρονικής σήμανσης και, εφόσον έχει παύσει να λειτουργεί, τοποθετείται νέο.
* Ο ανάδοχος ζώου συντροφιάς ευθύνεται για οποιαδήποτε βλάβη ή ζημιά προκαλείται από το ζώο, σύμφωνα με το άρθρο 924 του Αστικού Κώδικα (π.δ. 456/1984, Α’ 164).

**Διατήρηση ζώων συντροφιάς στην κατοικία του αναδόχου**

Η διατήρηση ζώων συντροφιάς, που είναι σε ανάδοχο, επιτρέπεται σε κάθε κατοικία, σύμφωνα με τις παρακάτω προϋποθέσεις.

Στις **πολυκατοικίες**, που αποτελούνται από τουλάχιστον δύο (2) διαμερίσματα, επιτρέπεται η διατήρηση ζώων συντροφιάς, εφόσον:

* διαμένουν στο ίδιο διαμέρισμα με τον ανάδοχό τους ή διαμένουν, δυνάμει ομόφωνης απόφασης της Γενικής Συνέλευσης των ιδιοκτητών, σε κοινόχρηστους χώρους της πολυκατοικίας, ενδεικτικά στην πυλωτή ή στην ταράτσα, στον ακάλυπτο χώρο και στον κήπο, και εφόσον τηρούνται οι κανόνες ευζωίας, οι υγειονομικές διατάξεις και οι αστυνομικές διατάξεις περί κοινής ησυχίας.
* δεν παραμένουν μόνιμα στις βεράντες ή στους ανοιχτούς χώρους του διαμερίσματος.
* η παραμονή στα διαμερίσματα πολυκατοικιών τελεί υπό την επιφύλαξη της τήρησης των κανόνων ευζωίας, των υγειονομικών διατάξεων και των αστυνομικών διατάξεων περί κοινής ησυχίας.

Δεν δύναται να απαγορευθεί η διατήρηση ζώων συντροφιάς με τον κανονισμό της πολυκατοικίας, εφόσον πληρούνται οι ανωτέρω προϋποθέσεις. Με τον κανονισμό μπορεί να περιορίζεται ο μέγιστος αριθμός των ζώων που επιτρέπονται, μέχρι τα τρία (3) ζώα ανά διαμέρισμα. Αλλαγές στον κανονισμό της πολυκατοικίας όσον αφορά τον μέγιστο αριθμό επιτρεπόμενων ζώων ανά διαμέρισμα ισχύουν αφού παρέλθουν δώδεκα (12) μήνες από την ψήφισή του.

Οι ανωτέρω αριθμητικοί περιορισμοί ισχύουν μόνο για σκύλους και γάτες. Σε κάθε περίπτωση, και ως προς τα λοιπά ζώα συντροφιάς πρέπει να τηρούνται οι κανόνες ευζωίας, οι ισχύουσες υγειονομικές διατάξεις και οι αστυνομικές διατάξεις περί κοινής ησυχίας.

Στις **μονοκατοικίες** επιτρέπεται η διατήρηση ζώων συντροφιάς που έχουν σημανθεί και καταχωρηθεί νομίμως και διατηρούν επικαιροποιημένα στοιχεία στο ΕΜΖΣ, και μέχρι τη θέση σε λειτουργία αυτού, στη διαδικτυακή βάση του ΥΠΑΑΤ, με την προϋπόθεση ότι τηρούνται οι κανόνες καλής μεταχείρισης και ευζωίας των ζώων, καθώς και οι ισχύουσες υγειονομικές διατάξεις και οι αστυνομικές διατάξεις περί κοινής ησυχίας.

# 

# Σύμβαση Αναδοχής

Μεταξύ του αναδόχου και του προσώπου που επιλέγει τον ανάδοχο (δήμου ή του φιλοζωικού σωματείου ή της φιλοζωικής οργάνωσης μη κερδοσκοπικού χαρακτήρα ή του φυσικού προσώπου που διαθέτει καταφύγιο), υπογράφεται **σύμβαση αναδοχής**, στην οποία ορίζονται οι υποχρεώσεις του αναδόχου και κάθε άλλη λεπτομέρεια που τα μέρη κρίνουν αναγκαία για την εκπλήρωση των σκοπών αυτής.

Όσον αφορά στο περιεχόμενο της σύμβασης, οι κατ΄ ελάχιστον όροι αυτής καθορίζονται, κατά περίπτωση, βάσει των παραγράφων 3,4 και 5 της παρούσας, και στη βάση της αρχής της ελευθερίας των συμβάσεων.

Ο τύπος της σύμβασης δύναται να καθορίζεται από τα συμβαλλόμενα μέρη, δεδομένου ότι σύμφωνα με τις διατάξεις του άρθρου 158 του Αστικού Κώδικα *«Η τήρηση τύπου για τη δικαιοπραξία απαιτείται μόνο όπου το ορίζει ο νόμος».*

Τα φιλοζωικά σωματεία με απόφαση ΔΣ ορίζουν τους αναδόχους με τους οποίους συνεργάζονται και προχωρούν σε σύμβαση αναδοχής με τον κάθε ένα ξεχωριστά.

Η αναδοχή λήγει είτε με την υιοθεσία του ζώου είτε με επιστροφή του στον δήμο ή το φιλοζωικό σωματείο ή τη φιλοζωική οργάνωση μη κερδοσκοπικού χαρακτήρα ή με τον ιδιώτη φιλόζωο που διαθέτει καταφύγιο, με τους οποίους έχει συμβληθεί κατά περίπτωση ο ανάδοχος.

**Υιοθεσία ζώου συντροφιάς που είναι σε αναδοχή**

**Αδέσποτα ζώα συντροφιάς που διαμένουν σε ανάδοχο υιοθετούνται:**

Α) από ενήλικα άτομα με κατοικία στην Ελλάδα, τα οποία υπογράφουν σχετική σύμβαση υιοθεσίας με το πρόσωπο, τα στοιχεία του οποίου έχουν καταχωρηθεί στο ΕΜΖΣ και μέχρι τη θέση σε λειτουργία αυτού, στη διαδικτυακή ηλεκτρονική βάση του Υπουργείου Αγροτικής Ανάπτυξης και Τροφίμων, ήτοι το δήμο, το φιλοζωικό σωματείο ή οργάνωση μη κερδοσκοπικού χαρακτήρα ή το φυσικό πρόσωπο που διαθέτει καταφύγιο.

Β) στο εξωτερικό, από φυσικό πρόσωπο ή φιλοζωικό σωματείο, που δεν είναι μόνιμος κάτοικος της Ελλάδας ή δεν έχει την έδρα του στην Ελλάδα αντιστοίχως.

**H υιοθεσία πραγματοποιείται στην Ελλάδα**, με τη σύναψη σχετικής σύμβασης και την παράδοση του ζώου στον ενδιαφερόμενο νέο ιδιοκτήτη ή σε νόμιμο εκπρόσωπό του ή σε πληρεξούσιό του. Η πληρεξουσιότητα αποδεικνύεται από έγγραφο με βέβαιη χρονολογία.

Στην περίπτωση που η μεταφορά του δεσποζόμενου ζώου συντροφιάς στον νέο ιδιοκτήτη, χρήζει έκδοσης πιστοποιητικού μέσω του συστήματος TRACES, το ζώο μετά την υιοθεσία και έως ότου ταξιδέψει στο νέο ιδιοκτήτη του παραμένει στον ανάδοχο. Ως τόπος προέλευσης του ζώου αναγράφεται η διεύθυνση κατοικίας του αναδόχου..

Αρμόδια υπηρεσία για κάθε ζήτημα που αφορά στην έκδοση πιστοποιητικού μέσω του συστήματος TRACES είναι το Τμήμα Εισαγωγών, Εξαγωγών και Ενδοενωσιακού Εμπορίου Ζώντων Ζώων και προϊόντων ζωικής προέλευσης της Διεύθυνσης Υγείας των Ζώων της Γενικής Διεύθυνσης Κτηνιατρικής του Υπουργείου Αγροτικής Ανάπτυξης και Τροφίμων.

Για την έκδοση Υγειονομικού ενδοκοινοτικού πιστοποιητικού TRACES ή υγειονομικού πιστοποιητικού τρίτων χωρών, ο νόμιμος εκπρόσωπος του νέου ιδιοκτήτη, φυσικού προσώπου ή φιλοζωικού σωματείου, που δεν είναι μόνιμος κάτοικος της Ελλάδας ή δεν έχει την έδρα του στην Ελλάδα ή ο πληρεξούσιός του, οφείλει να διαθέτει τα παρακάτω έγγραφα:

* **Πληρεξούσιο** (από αλλοδαπό φυσικό πρόσωπο ή αλλοδαπό φιλοζωικό σωματείο ) με βέβαιη χρονολογία να προβαίνει σε όλες τις νόμιμες διαδικασίες και στην έκδοση όλων των νομιμοποιητικών εγγράφων προκειμένου το ζώο να μεταβεί στο νέο ιδιοκτήτη αλλοδαπό φυσικό πρόσωπο ή φιλοζωικό σωματείο στην αλλοδαπή. Το ιδιωτικό έγγραφο αποκτά βέβαιη χρονολογία ως προς τους τρίτους μόνο όταν το θεωρήσει δημόσιος υπάλληλος αρμόδιος κατά το νόμο της χώρας στην οποία εκδίδεται ή συμβολαιογράφος. Η πιστοποίηση του εγγράφου μέσω του ΑPOSTILLE (Σφραγίδα της Χάγης) δεν κρίνεται απαραίτητη20.
* **Σύμβαση υιοθεσίας** του ζώου συντροφιάς ανάμεσα στο δήμο ή το φιλοζωικό σωματείο ή τη φιλοζωική οργάνωση μη κερδοσκοπικού χαρακτήρα ή το φυσικό πρόσωπο που διαθέτει καταφύγιο αδέσποτων ζώων και τον εξουσιοδοτούμενο ως εκπρόσωπο του αλλοδαπού φυσικού προσώπου/ ιδιοκτήτη ή του αλλοδαπού φιλοζωικού σωματείου
* **Σύμβαση Αναδοχής** του αναδόχου με το δήμο ή το φιλοζωικό σωματείο ή τη φιλοζωική οργάνωση μη κερδοσκοπικού χαρακτήρα ή το φυσικό πρόσωπο που διαθέτει καταφύγιο αδέσποτων ζώων. Στη σύμβαση Αναδοχής εκτός των άλλων θα πρέπει να αναφέρονται τα πλήρη στοιχεία του αναδόχου και ο αριθμός σήμανσης του ζώου σε αναδοχή .
* **Απόφαση Διοικητικού Συμβουλίου** του φιλοζωικού σωματείου ή της φιλοζωικής οργάνωσης μη κερδοσκοπικού χαρακτήρα, που να ορίζει τους αναδόχους ή τον ανάδοχο.
* **Πιστοποιητικό καταχώρισης** του ζώου συντροφιάς στην διαδικτυακή ηλεκτρονική βάση του Υπουργείου Αγροτικής Ανάπτυξης και Τροφίμων στο όνομα του αλλοδαπού φυσικού προσώπου/ιδιοκτήτη ή του αλλοδαπού φιλοζωικού σωματείου.
* **Διαβατήριο** του ζώου συντροφιάς με τα στοιχεία του αλλοδαπού φυσικού προσώπου/ ιδιοκτήτη ή του νόμιμου εκπροσώπου του αλλοδαπού φιλοζωικού σωματείου.

(Πηγή: Εγκύκλιος αριθμ. 29, Α.Π.: 1012/05.01.2023)

**Υποχρεώσεις ιδιοκτήτη ζώου συντροφιάς**

**1. Ο ιδιοκτήτης ζώου συντροφιάς υποχρεούται:**

(α) Να στειρώσει το δεσποζόμενο ζώο συντροφιάς του, εφόσον είναι σκύλος ή γάτα, εντός έξι (6) μηνών από την απόκτησή του, εφόσον το ζώο είναι άνω του ενός (1) έτους. Σε περίπτωση απόκτησης ζώου κάτω του ενός (1) έτους, η στείρωση λαμβάνει χώρα μέσα στους έξι (6) πρώτους μήνες από τη συμπλήρωση του πρώτου (1ου) έτους. H προθεσμία των προηγούμενων εδαφίων μπορεί να διαφοροποιείται ανάλογα με τη φυλή του ζώου και άλλα ειδικά χαρακτηριστικά του, μετά από εμπεριστατωμένη γνωμάτευση κτηνιάτρου. Η στείρωση δεν είναι υποχρεωτική για ζώα για τα οποία έχει αποσταλεί δείγμα γενετικού υλικού τους (DNA) στο Εργαστήριο Φύλαξης και Ανάλυσης Γενετικού Υλικού Ζώων Συντροφιάς του άρθρου 13. Σε περίπτωση που ο ιδιοκτήτης ζώου δεν στειρώσει το ζώο συντροφιάς του ή δεν αποστείλει δείγμα γενετικού υλικού (DNA) στο Εργαστήριο Φύλαξης και Ανάλυσης Γενετικού Υλικού Ζώων Συντροφιάς, επιβάλλεται το πρόστιμο του άρθρου 35 και χορηγείται στον ιδιοκτήτη τρίμηνη προθεσμία για να προβεί στη στείρωση ή την αποστολή δείγματος γενετικού υλικού του ζώου. Σε περίπτωση που και αυτή η προθεσμία παρέλθει άπρακτη, επιβάλλεται εκ νέου το πρόστιμο. Κατ’ εξαίρεση, η στείρωση δεν είναι υποχρεωτική για τους σκύλους εργασίας των Ενόπλων Δυνάμεων, του Λιμενικού Σώματος Ελληνικής Ακτοφυλακής και των διωκτικών αρχών της Α.Α.Δ.Ε..

(β) Να σημάνει και να καταγράψει το ζώο του στο ΕΜΖΣ, εφόσον αυτό είναι σκύλος ή γάτα, πριν το ζώο εγκαταλείψει τον τόπο γέννησής του και οπωσδήποτε εντός προθεσμίας δύο (2) μηνών από τη γέννηση αυτού και σε κάθε άλλη περίπτωση απόκτησης, εντός της προθεσμίας της παρ. 12 του άρθρου 4.

(γ) Να τηρεί τις προθεσμίες της παρ. 12 του άρθρου 4 για την ενημέρωση του ΕΜΖΣ, σε κάθε περίπτωση που υπάρχει ανάγκη καταχώρισης ή μεταβολής στοιχείων που αφορούν τον ίδιο ή το ζώο συντροφιάς του, εφόσον αυτό είναι σκύλος ή γάτα.

(δ) Να μεριμνά για τον ετήσιο εμβολιασμό του ζώου, εφόσον αυτός προβλέπεται, και την κτηνιατρική εξέτασή του, η οποία αποδεικνύεται από το ηλεκτρονικό βιβλιάριο υγείας ή το διαβατήριο του ζώου, εφόσον διαθέτει.

(ε) Να τηρεί τους κανόνες ευζωίας του ζώου συντροφιάς, να μεριμνά για την αναγκαία κτηνιατρική περίθαλψή του, την εξασφάλιση άνετου, υγιεινού και κατάλληλου καταλύματος, προσαρμοσμένου στον φυσικό τρόπο διαβίωσης του ζώου, το οποίο να του επιτρέπει να βρίσκεται στη φυσική του στάση, χωρίς να εμποδίζονται οι φυσικές του κινήσεις και η δυνατότητα για πραγματοποίηση της απαραίτητης για την υγεία και την ευζωία του άσκησης.

(στ) Να εφοδιάζεται με το διαβατήριο του ζώου του, εάν πρόκειται να ταξιδέψει με αυτό στο εξωτερικό και να μεριμνά για την ενημέρωσή του, σε περίπτωση μεταβολής των στοιχείων του ιδιοκτήτη ή του ζώου.

ζ) Να μην εγκαταλείπει το ζώο συντροφιάς του. Σε περίπτωση που επιθυμεί να το αποχωριστεί, και εφόσον δεν έχει βρει νέο ιδιοκτήτη, υποχρεούται να γνωστοποιεί την πρόθεσή του αυτήν στην αρμόδια υπηρεσία του δήμου του τόπου της μόνιμης κατοικίας του προκειμένου, με μέριμνα του δήμου, να αναρτηθεί προς υιοθεσία στην Πανελλήνια Πλατφόρμα Υιοθεσίας Αδέσποτων Ζώων Συντροφιάς για χρονικό διάστημα δύο (2) μηνών, εφόσον πρόκειται για σκύλο ή γάτα. Ακολούθως, και εφόσον δεν βρεθεί νέος ιδιοκτήτης, το παραδίδει αποκλειστικά στην αρμόδια υπηρεσία του δήμου αυτού με την υπογραφή σχετικής υπεύθυνης δήλωσης και καταβολή ποσού τριακόσιων (300) ευρώ για την παράδοση, εφόσον είναι σκύλος, ή εκατό (100) ευρώ, εφόσον είναι γάτα ή άλλο ζώο συντροφιάς. Ειδικά για τους σκύλους και τις γάτες, ο πιστοποιημένος υπάλληλος του δήμου μεριμνά άμεσα για την ενημέρωση του ΕΜΖΣ ως προς τη μεταβολή αυτή και την καταγραφή του ζώου ως αδέσποτου με τα στοιχεία του δήμου. Ιδιοκτήτης που αποχωρίζεται το ζώο συντροφιάς του και το παραδίδει στον δήμο, στερείται της δυνατότητας απόκτησης άλλου ζώου συντροφιάς για χρονικό διάστημα τριών (3) ετών. Αν συντρέχουν εξαιρετικοί λόγοι υγείας του ιδιοκτήτη, ο τελευταίος ή, σε περίπτωση θανάτου του, ο νόμιμος κληρονόμος του δύναται να παραδίδει σε φιλοζωικό σωματείο ή φιλοζωική οργάνωση μη κερδοσκοπικού χαρακτήρα που έχουν έδρα στην Ελλάδα και είναι καταχωρισμένα στο ΥποΜητρώο Φιλοζωικών Σωματείων και Οργανώσεων του Εθνικού Μητρώου Ζώων Συντροφιάς ή καταφύγιο που πληροί τις προδιαγραφές των άρθρων 28 και 29, το ζώο συντροφιάς με την υπογραφή σχετικής υπεύθυνης δήλωσης, χωρίς τις προϋποθέσεις των προηγούμενων εδαφίων. Στην περίπτωση αυτή, το ζώο καταχωρίζεται με την ένδειξη «αδέσποτο» και τα στοιχεία του φιλοζωικού σωματείου ή της φιλοζωικής οργάνωσης μη κερδοσκοπικού χαρακτήρα ή του καταφυγίου στα οποία φιλοξενείται.

(η) Να μεριμνά για τον άμεσο καθαρισμό του περιβάλλοντος από τα περιττώματα του ζώου συντροφιάς, εκτός αν πρόκειται για σκύλο βοήθειας, έρευνας και διάσωσης κατά τη διάρκεια άσκησης των καθηκόντων του, σκύλο στη διάρκεια του κυνηγιού ή σκύλο φύλαξης ποιμνίων κατά τη διάρκεια εκτέλεσης των καθηκόντων τους.

(θ) Να μεριμνά, ώστε να καλύπτονται οι ελάχιστες ανάγκες του ζώου και το ζώο να έχει επαρκή επαφή με τον ίδιο ή άλλο άνθρωπο, ώστε να μην ζει σε κατάσταση μοναξιάς και να διατηρείται η ψυχική του υγεία, καθώς και για την εκπαίδευσή του, όταν απαιτείται.

(ι) Να μην κόβει τα αυτιά ή την ουρά του ζώου, εκτός αν συντρέχει ιατρικός λόγος. Επιτρέπεται η πρακτική κοπής μικρού τμήματος του ενός αυτιού γάτας από κτηνίατρο μετά από επέμβαση στείρωσης.

(ια) Σε κάθε περίπτωση, να διασφαλίζει ότι το ζώο συντροφιάς απολαμβάνει τις πέντε ελευθερίες που ορίζονται στην παρ. 2 του άρθρου 2.

Όπως τροποποιήθηκε με το Άρθρο 43 Νόμος 5056/2023 με ισχύ την 1/1/2024

Δες την εξέλιξη της παραγράφου

2. Ο ιδιοκτήτης ή ο ανάδοχος ζώου συντροφιάς ευθύνεται για οποιαδήποτε βλάβη ή ζημιά προκαλείται από το ζώο, σύμφωνα με το άρθρο 924 του Αστικού Κώδικα (π.δ. 456/1984, Α’ 164). Για τα αδέσποτα ζώα συντροφιάς, τα οποία δεν φιλοξενούνται σε ανάδοχο, η αντίστοιχη ευθύνη βαρύνει το πρόσωπο, τα στοιχεία του οποίου έχουν καταχωρηθεί στο ΕΜΖΣ για το συγκεκριμένο ζώο (δήμος ή φιλοζωικό σωματείο ή φιλοζωική οργάνωση μη κερδοσκοπικού χαρακτήρα ή ιδιώτης που διαθέτουν καταφύγιο), εφόσον αυτοί δεν έχουν συμμορφωθεί με τις υποχρεώσεις τους από τον παρόντα νόμο και ιδίως, αν δεν έχουν στειρώσει τα ζώα αυτά, εκτός εάν καταβληθεί αστική αποζημίωση για την προκληθείσα βλάβη ή ζημία από άλλον φορέα, όπως ασφαλιστική εταιρεία. Για τα αδέσποτα ζώα συντροφιάς που δεν έχουν σημανθεί, η ευθύνη βαρύνει τον δήμο στα όρια του οποίου προκλήθηκε η βλάβη ή η ζημία.

3. Εκτός από τις υποχρεώσεις των παρ. 1 και 2, ο ιδιοκτήτης σκύλου επιπλέον:

(α) Μεριμνά να γίνεται ο περίπατος του σκύλου πάντα με συνοδό.

(β) Οφείλει να λαμβάνει τα κατάλληλα μέτρα, ώστε να μην εξέρχεται ελεύθερα ο σκύλος του από τον χώρο της ιδιοκτησίας του και εισέρχεται σε χώρους άλλων ιδιοκτησιών ή σε κοινόχρηστους χώρους.

(γ) Για την αποφυγή ατυχημάτων, υποχρεούται κατά τη διάρκεια του περιπάτου να κρατάει τον σκύλο του δεμένο με λουρί και να βρίσκεται σε μικρή απόσταση από αυτόν. Η ίδια υποχρέωση ισχύει και για οποιονδήποτε συνοδό του ζώου. Η υποχρέωση αυτή δεν ισχύει για την κίνηση του σκύλου εντός πάρκων ζώων.

(δ) Οφείλει να φροντίζει να μην μένει μόνιμα δεμένος ο σκύλος του, και πάντως όχι πάνω από δύο (2) ώρες την ημέρα, εντός της ιδιοκτησίας του, ακόμα και αν η αλυσίδα ή το σκοινί είναι μακρύ. Σε εξαιρετικές περιπτώσεις και εφόσον η ιδιοκτησία δεν έχει περίφραξη, επιτρέπεται η χρήση υπόγειου ηλεκτρονικού φράχτη.

(ε) Εφόσον ο σκύλος διαμένει μόνιμα στην αυλή ή σε άλλο εξωτερικό χώρο, οφείλει να παρέχει κατάλυμα για ανάπαυση, το οποίο να είναι δροσερό και σκιασμένο το καλοκαίρι και επαρκώς προστατευμένο από το κρύο και τον αέρα το χειμώνα. Το κατάλυμα για ανάπαυση πρέπει να προστατεύεται από τη βροχή, το χιόνι και τα λιμνάζοντα ύδατα. Εφόσον ο σκύλος διαμένει σε εξωτερικό χώρο, ο χώρος αυτός πρέπει να καθαρίζεται τακτικά.

(στ) Οφείλει να μεριμνά, ώστε ο σκύλος να έχει ικανή πρόσβαση σε χώρο της αυλής ή σε άλλον εξωτερικό χώρο τέτοιο, ώστε ο σκύλος να έχει τη δυνατότητα κίνησης και άσκησης ανάλογης με τη φυλή και την ηλικία του.

4. Εκτός από τις υποχρεώσεις των παρ. 1 και 2, ο ιδιοκτήτης γάτας οφείλει επιπλέον να μεριμνά, ώστε αυτή να μην διαβιεί σε κλουβί.

5. Απαγορεύεται η αφαίρεση του μέσου ηλεκτρονικής σήμανσης από τον ιδιοκτήτη του ζώου συντροφιάς ή από άλλο πρόσωπο ή από κτηνίατρο, χωρίς κτηνιατρική γνωμάτευση που βεβαιώνει την αναγκαιότητα της αφαίρεσης και εντολή αρμόδιου εισαγγελέα. Σε κάθε επίσκεψη επαναληπτικού εμβολιασμού στον κτηνίατρο, ελέγχεται η λειτουργία του μέσου ηλεκτρονικής σήμανσης και, εφόσον έχει παύσει να λειτουργεί, τοποθετείται νέο.

6. Ο ιδιοκτήτης κυνηγετικού σκύλου, κατά τη διάρκεια του κυνηγιού ή σε κάθε άλλη μετακίνησή του μαζί με τον σκύλο του για τον σκοπό αυτόν, υποχρεούται να φέρει μαζί του το διαβατήριο του σκύλου του ή εκτυπωμένο αντίγραφο του ηλεκτρονικού βιβλιαρίου. Οι υποχρεώσεις των περ. α’, β’ και γ’ της παρ. 3 δεν ισχύουν για τους σκύλους βοήθειας, καθώς και για τους σκύλους φύλαξης ποιμνίων, τους κυνηγετικούς σκύλους και τους σκύλους έρευνας και διάσωσης κατά τη διάρκεια της φύλαξης του ποιμνίου, του κυνηγιού, της εκπαίδευσης και της έρευνας και διάσωσης, αντίστοιχα.

7. Αφαιρείται για δύο (2) έτη η άδεια κυνηγιού από κυνηγό, του οποίου ο σκύλος που χρησιμοποιείται στο κυνήγι δεν έχει σημανθεί, καταχωρηθεί στο ΕΜΖΣ και στειρωθεί ή για τον οποίο δεν έχει αποσταλεί δείγμα γενετικού υλικού στο Εργαστήριο Φύλαξης και Ανάλυσης Γενετικού Υλικού Ζώων Συντροφιάς του άρθρου 13. Ομοίως, η άδεια κυνηγιού αφαιρείται οριστικά, αν ο κυνηγός έχει εγκαταλείψει ζώα που βρίσκονται στην ιδιοκτησία του ή άμεσους απογόνους αυτών. Τα μέσα μεταφοράς του κυνηγετικού σκύλου είναι κατάλληλα, με επαρκή χώρο, φωτισμό και αερισμό και ικανοποιούν τις φυσιολογικές ανάγκες του ζώου.

8. Τις υποχρεώσεις του παρόντος άρθρου φέρει και ο ανάδοχος ζώου συντροφιάς. Η αναδοχή λήγει είτε με την υιοθεσία του ζώου είτε με επιστροφή του στον δήμο ή το φιλοζωικό σωματείο ή τη φιλοζωική οργάνωση μη κερδοσκοπικού χαρακτήρα με τα οποία έχει συμβληθεί κατά περίπτωση ο ανάδοχος.

(Πηγή:Ν.4830/2021, αρ.9, ΦΕΚ Α 169)

**H συνεισφορά των δήμων στη διαχείριση των αδέσποτων ζώων συντροφιάς**

Η συμβολή των δήμων στην αντιμετώπιση του ζητήματος της διαχείρισης των αδέσποτων ζώων συντροφιάς είναι καθοριστική για την εξασφάλιση της ευζωίας τους καθώς και για τη διασφάλιση της δημόσιας υγείας. Το θέμα της διαχείρισης των αδέσποτων ζώων απαιτεί συνεργασία μεταξύ των τοπικών αρχών, της δημόσιας διοίκησης, των φιλοζωικών σωματείων και οργανώσεων αλλά και του καθενός πολίτη ξεχωριστά, ώστε να βελτιωθούν οι συνθήκες ζωής τους και να μειωθεί ο αδέσποτος πληθυσμός.

Οι δήμοι έχουν την ευθύνη της διαχείρισης των αδέσποτων ζώων στα αστικά κέντρα και τις περιοχές της επικράτειας τους, με την αντιμετώπιση αυτού του ζητήματος να περιλαμβάνει μεταξύ άλλων την καταγραφή και σήμανση των αδέσποτων ζώων της περιοχής τους ώστε να καθίσταται ευκολότερη η αναγνώριση τους, τα προγράμματα στειρώσεων με κύριο στόχο την μείωση του πληθυσμού των αδέσποτων ζώων, τα προγράμματα υιοθεσίας προκειμένου ο μεγαλύτερος δυνατός αριθμός αδέσποτων ζώων να βρει ένα αγαπητικό και προστατευτικό περιβάλλον, την παροχή ασφαλών καταφυγίων όπου τα αδέσποτα ζώα θα μπορούν να προστατεύονται από τις καιρικές συνθήκες και τους κινδύνους της ζωής στο δρόμο ενώ παράλληλα θα τους παρέχεται τροφή, νερό και ιατρική φροντίδα. Τέλος, οι δήμοι, πέρα από την εκπαίδευση των αρμοδίων δημοτικών υπαλλήλων, πρέπει να επιδιώκουν την ενημέρωση του κοινού για τη σημασία της φροντίδας των αδέσποτων ζώων, τον σεβασμό των δικαιωμάτων τους και την προαγωγή της ευζωίας τους.

(Πηγή:Ν.4830/2021, αρ.10, ΦΕΚ Α 169)

**Οικουμενική Διακήρυξη των Δικαιωμάτων των Ζώων**

Λαμβάνοντας υπόψη ότι η **ζωή** είναι ενιαία, ότι όλα τα είδη έχουν κοινή καταγωγή και διαφοροποιούνται υπό τον νόμο της εξέλιξης των ειδών, λαμβάνοντας υπόψη ότι όλα τα ζωντανά όντα έχουν φυσικά δικαιώματα και κάθε ζώο με νευρικό σύστημα έχει συγκεκριμένα δικαιώματα, λαμβάνοντας υπόψη ότι η περιφρόνηση ή και απλή άγνοια αυτών των φυσικών δικαιωμάτων είναι επιζήμια για τη φύση και επιτρέπει στους ανθρώπους να διαπράττουν εγκλήματα εναντίον των ζώων, δεδομένου ότι η συνύπαρξη των ειδών, προϋποθέτει την αναγνώριση εκ μέρους του ανθρωπίνου είδους, του δικαιώματος στη ζωή και των υπολοίπων ζώων και δεδομένου ότι ο σεβασμός των ζώων από τους ανθρώπους είναι αδιαχώριστος με τον αντίστοιχο σεβασμό ανθρώπου προς άνθρωπο, διακηρύσσεται ότι:

**Άρθρο 1**

1. Όλα τα ζώα γεννιούνται με ίσα δικαιώματα στη ζωή και στη δυνατότητα ύπαρξης.

**Άρθρο 2**

1. Ο άνθρωπος οφείλει να σέβεται τη ζωή κάθε ζώου.

2. Ο άνθρωπος ανήκει στο ζωικό βασίλειο και δεν μπορεί να εξοντώνει ή να εκμεταλλεύεται τα άλλα είδη του ζωικού βασιλείου. Αντίθετα, οφείλει να χρησιμοποιεί τις γνώσεις του για το καλό των ζώων.

3. Κάθε ζώο δικαιούται φροντίδας, προσοχής και προστασίας από τον άνθρωπο.

**Άρθρο 3**

1. Κανένα ζώο δεν πρέπει να υποβάλλεται σε κακομεταχείριση ή απάνθρωπη συμπεριφορά.
2. Αν η θανάτωση ενός ζώου θεωρηθεί υποχρεωτική πρέπει να γίνει στιγμιαία, ανώδυνα και χωρίς καμιά πρόκληση αγωνίας του ζώου.

**Άρθρο 4**

1. Κάθε ζώο δικαιούται να ζήσει στο φυσικό του χώρο (γη, θάλασσα, αέρας) και να αναπαράγεται σύμφωνα με τους φυσικούς νόμους,
2. Η στέρηση ελευθερίας του ζώου ακόμη κι αν γίνεται για μορφωτικούς σκοπούς είναι αντίθετη προς τη διακήρυξη δικαιωμάτων αυτού.

**Άρθρο 5**

1. Κάθε ζώο που από παράδοση θεωρείται κατοικίδιο δικαιούται να ζήσει με το ρυθμό και τις συνθήκες ζωής και ελευθερίας που αντιστοιχούν στο είδος του.
2. Η διαφοροποίηση αυτών των συνθηκών από τον άνθρωπο έχει σκοπούς κερδοσκοπικούς και είναι αντίθετη προς τη διακήρυξη.

**Άρθρο 6**

1. Κάθε ζώο που αποτελεί σύντροφο του ανθρώπου έχει δικαίωμα διάρκειας ζωής ανάλογης με τη φυσική του μακροβιότητα.
2. Η εγκατάλειψη ενός ζώου θεωρείται πράξη απάνθρωπη και εξευτελιστική.

**Άρθρο 7**

1. Αναφορικά με τα ζώα που προσφέρουν τις υπηρεσίες τους στον άνθρωπο, η διάρκεια και η ένταση δουλειάς πρέπει να είναι σε λογικά πλαίσια, η διατροφή τους ικανοποιητική και η ανάπαυσή τους υποχρεωτική.

**Άρθρο 8**

1. Οποιοσδήποτε πειραματισμός πάνω στα ζώα, ιατρικός, επιστημονικός, κλπ. αντιτίθεται προς τα δικαιώματα των ζώων, εφόσον προκαλεί πόνο σωματικό ή ψυχικό.
2. Πρέπει να επιδιώκεται η αντικατάσταση του πειραματισμού πάνω στα ζώα από άλλες υπάρχουσες τεχνικές.

**Άρθρο 9**

1. Τα ζώα που εκτρέφονται για τη διατροφή του ανθρώπου πρέπει να στεγάζονται, να τρέφονται, να μετακινούνται και να θανατώνονται χωρίς πρόκληση πόνου και αγωνίας.

**Άρθρο 10**

1. Απαγορεύεται η εκμετάλλευση των ζώων για τη διασκέδαση των ανθρώπων.

2. Η έκθεση ζώου και τα θεάματα που χρησιμοποιούν ζώα αποτελούν καταστρατήγηση της αξιοπρέπειας και του σεβασμού προς τη ζωή του ζώου.

**Άρθρο 11**

1. Κάθε πράξη που χωρίς λόγο προκαλεί θάνατο ζώου είναι βιοκτονία, είναι έγκλημα απέναντι στη ζωή.

**Άρθρο 12**

**1.**Κάθε πράξη που προκαλεί θάνατο μεγάλου αριθμού άγριων ζώων αποτελεί

«γενοκτονία», έγκλημα απέναντι στο είδος.

2. Η μόλυνση και οποιαδήποτε καταστροφή του φυσικού μας περιβάλλοντος οδηγούν στη γενοκτονία.

**Άρθρο 13**

1. Σεβασμός επιβάλλεται ακόμη και στο νεκρό ζώο.
2. Κάθε σκηνή βίας στην τηλεόραση και το σινεμά, με θύματα ζώα πρέπει να απαγορευτεί και μόνο οι σκηνές που έχουν σκοπό να ενημερώσουν για τα δικαιώματα των ζώων οφείλουν να προβάλλονται.

**Άρθρο 14**

1. Οι οργανισμοί προστασίας και προάσπισης των ζώων πρέπει να αντιπροσωπεύονται από κάθε κυβέρνηση.
2. Τα δικαιώματα του ζώου πρέπει να κατοχυρωθούν απ’ τους νόμους, όπως ακριβώς και τα δικαιώματα του ανθρώπου.

(Πηγή: Διεθνής Ένωση Δικαιωμάτων των Ζώων, Παρίσι 197

***Στείρωση: ένα δώρο ζωής για τα ζώα συντροφιάς***

Σύμφωνα με το άρθρο 9 του ν.4830/2021, ο ιδιοκτήτης ζώου συντροφιάς οφείλει να στειρώσει το δεσποζόμενο ζώο του, εντός έξι (6) μηνών από την απόκτηση του εφόσον το ζώο είναι τους ενός (1) έτους. Σε περίπτωση απόκτησης ζώου κάτω του ενός (1) έτους, η στείρωση λαμβάνει χώρα μέσα στους έξι (6) πρώτους μήνες από τη συμπλήρωση του πρώτου έτους της ζωής του.

Είναι αναντίρρητο γεγονός πως τόσο στην Ελλάδα όσο και σε άλλες χώρες, υπάρχει υπερπληθυσμός ζώων συντροφιάς, σκύλων και γατών ως αποτέλεσμα αναντιστοιχίας μεταξύ του αριθμού του πληθυσμού τους και της ζήτησης για υιοθεσία ή αναδοχή. Με τη στείρωση μπορούμε να βοηθήσουμε στη μείωση του αριθμού των αδέσποτων ζώων και να δώσουμε σε εκείνα που βρίσκονται στον δρόμο ή σε κάποιο καταφύγιο μια καλύτερη ευκαιρία στο να βρουν ένα φιλόξενο σπίτι. Λιγότερα αδέσποτα σημαίνει λιγότερα ζώα που υποφέρουν στους δρόμους, μικρότερο κίνδυνο μετάδοσης ασθενειών και ασφαλέστερο περιβάλλον τόσο για τα ζώα όσο και για τους ανθρώπους.

Η εφαρμογή προγραμμάτων στειρώσεων στις σύγχρονες αστικές κοινωνίες έχει ως κύριο γνώμονα τον περιορισμό του πληθυσμού των αδέσποτων ζώων. Επιστημονικά

ευρήματα αναφέρουν πως υπάρχουν πολλά οφέλη για την υγεία τους. Πιο συγκεκριμένα, τα θηλυκά στειρωμένα ζώα είναι λιγότερο πιθανό να εμφανίσουν παθήσεις των ωοθηκών, της μήτρας καθώς και νεοπλασίες των μαστών. Στα αρσενικά ζώα παρατηρείται μείωση της πιθανότητας εμφάνισης καρκίνου των όρχεων και του προστάτη και συνολικά επιτυγχάνεται υψηλότερο προσδόκιμο ζωής. Θετικός είναι και ο αντίκτυπος για τη δημόσια υγεία καθώς με την μείωση του πληθυσμού των αδέσποτων ζώων, μειώνεται η μετάδοση ζωονόσων και ζωοανθρωπονόσων.

Η στείρωση φέρει θετικά αποτελέσματα στη συμπεριφορά των ζώων συντροφιάς- όπως έχει αποδειχτεί καθώς μειώνονται οι ανεπιθύμητες ή επιθετικές συμπεριφορές, όπως εξίσου αμβλύνονται οι συμπεριφορές οι οποίες έχουν σχέση με τις αναπαραγωγικές ανάγκες των ζώων και μπορεί να προκαλέσουν προβλήματα τόσο στους ιδιοκτήτες όσο και στα ίδια.

Ως υπεύθυνοι ιδιοκτήτες κατοικιδίων ζώων, έχουμε ηθικό καθήκον να διασφαλίσουμε την ευζωία τους. Η στείρωση αποτελεί μια υπεύθυνη επιλογή που

αποτρέπει την περιττή ταλαιπωρία των ζώων συντροφιάς-ειδικά των αδέσποτων- και

αντιμετωπίζει ουσιαστικά το ζήτημα του υπερπληθυσμού τους και των κακών συνθηκών που βιώνουν τα νεογέννητα, συμβάλλοντας έτσι στην αποτελεσματικότερη διαχείριση τους.

H στείρωση των ζώων συντροφιάς συνιστά πράξη ευθύνης, ωριμότητας και

ενσυναίσθησης. Eίναι μια απόδειξη υπευθυνότητας και συμπόνιας, μια υπόσχεση που δίνουμε σε αυτά τα πιστά και αγαπημένα πλάσματα, μια πράξη που ξεπερνά τα όρια της απλής ιδιοκτησίας.

Λαμβάνοντας αυτή τη σημαντική απόφαση, πρέπει να έχουμε κατά νου πως η στείρωση δεν είναι απλώς μια πρακτική λύση για τον έλεγχο των πληθυσμών των ζώων συντροφιάς, αλλά μια ηθική υποχρέωση που προάγει την ευζωία τους και διασφαλίζει ότι κάθε ζωή αντιμετωπίζεται με την αξιοπρέπεια και τη φροντίδα που της αξίζει. Επιλέγοντας αυτό το μονοπάτι της συμπόνιας, γινόμαστε όχι μόνο υπεύθυνοι ιδιοκτήτες κατοικίδιων ζώων συντροφιάς αλλά και «αρχιτέκτονες» ενός πιο ανθρώπινου και συμπονετικού κόσμου.